
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΠΡΩΤΟ Αρ. Φύλλου 120 

21 Ιουλίου 2009 


ΝΟΜΟΣ ΥΠ’ ΑΡΙΘ. 3773 

Οργανωτική Επιτροπή Μεσογειακών Αγώνων - 
Βόλος 2013 καί άλλες διατάξεις. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομε τον ακόλουθο νόμο που ψήφισε η Βουλή: 

ΚΕΦΑΛΑΙΟ Α' 

ΟΡΓΑΝΩΣΗ ΤΩΝ ΜΕΣΟΓΕΙΑΚΩΝ ΑΓΩΝΩΝ - 

ΒΟΛΟΣ 2013 

Άρθρο 1 

Σύσταση Οργανωτικής Επιτροπής Μεσογειακών 
Αγώνων - Βόλος 2013 

1. Συνιστάται νομικό πρόσωπο ιδιωτικού δικαίου με τη 
μορφή ανώνυμης εταιρείας και την επωνυμία «Οργανωτική 
Επιτροπή Μεσογειακών Αγώνων - Βόλος 2013 Α.Ε.» και το 
διακριτικό τίτλο «Βόλος 2013» (εφεξής: Βόλος 2013). Για τις 
διεθνείς σχέσεις και συναλλαγές της Βόλος 2013, η επω¬ 
νυμία και ο διακριτικός της τίτλος μπορεί να αποδίδονται 
σε πιστή μετάφραση σε ξένη γλώσσα. 

2. Η Βόλος 2013 δεν ανήκει στο δημόσιο τομέα, λειτουργεί 
κατά τους κανόνες της ιδιωτικής οικονομίας και διέπεται 
από τις διατάξεις του παρόντος νόμου και συμπληρωμα¬ 
τικά από τη νομοθεσία περί ανωνύμων εταιρειών. 

3. Η Βόλος 2013 τελεί υπό την εποπτεία των Υπουργών 
Πολιτισμού και Οικονομίας και Οικονομικών. 

Άρθρο 2 

Σκοπός 

Σκοπός της Βόλος 2013 είναι η οργάνωση των Μεσο¬ 
γειακών Αγώνων του 2013 στο Βόλο και στη Λάρισα. Η 
Βόλος 2013 ενεργεί ως Οργανωτική Επιτροπή των Με¬ 
σογειακών Αγώνων και ασκεί όλες τις αρμοδιότητες που 
προβλέπονται στις διατάξεις του Χάρτη της Διεθνούς Επι¬ 
τροπής Μεσογειακών Αγώνων (Δ.Ε.Μ.Α.) και στη Σύμβαση 
που υπογράφηκε την 27η Οκτωβρίου 2007 στην Πεσκάρα 
μεταξύ της Δ.Ε.Μ.Α., του Δήμου Βόλου και της Ελληνικής 
Ολυμπιακής Επιτροπής της Ελλάδος (Ε.Ο.Ε.). Προς εκπλή¬ 
ρωση του σκοπού της, η Βόλος 2013 μπορεί, κατ’ ανάλογη 
εφαρμογή των παραγράφων 6, 7 και 8 του άρθρου 5 του 
ν. 2229/1994 (ΦΕΚ 138 Α'), να ιδρύει άλλες εταιρείες ή να 
συμμετέχει σε εταιρείες ιδίως: 

α. Γ ια την κατασκευή ειδικών τεχνικών έργων που ανα¬ 
τίθενται στη Βόλος 2013 με απόφαση του Υπουργικού 
Συμβουλίου. 


β. Γ ια τη διαμόρφωση της αναγκαίας τηλεπικοινωνιακής 
και ραδιοτηλεοπτικής υποδομής και υποδομής πληροφο- 
ρικής. 

γ. Για την οργάνωση της φιλοξενίας και την τουριστική 
υποστήριξη των Μεσογειακών Αγώνων. 

δ. Για τη διεθνή επικοινωνιακή προβολή των Μεσογεια¬ 
κών Αγώνων και των συναφών εκδηλώσεων σε συνδυασμό 
και με τη γενικότερη τουριστική προβολή της χώρας. 

ε. Για την οικονομική εκμετάλλευση της όλης διοργά¬ 
νωσης. 

στ. Για τη διοργάνωση της Πολιτιστικής Μεσογειάδας 
κατά τα οριζόμενα στον υποβληθέντα στη Δ.Ε.Μ.Α. φάκελο 
διεκδίκησης των Μεσογειακών Αγώνων. 

Αρθρο 3 
Έδρα 

Ως έδρα της Βόλος 2013 ορίζεται ο Δήμος Βόλου. Με 
απόφαση της Γ ενικής Συνέλευσης της μπορεί να ιδρύονται 
υποκαταστήματα ή γραφεία της Βόλος 2013 οπουδήποτε 
εντός της Ελληνικής Επικράτειας και στο εξωτερικό. 

Αρθρο 4 

Διάρκεια 

Η διάρκεια της Βόλος 2013 αρχίζει από την καταχώριση 
της στο οικείο Μητρώο Ανωνύμων Εταιρειών και λήγει την 
31η Δεκεμβρίου 2013, οπότε και τίθεται υπό εκκαθάριση 
κατά τα οριζόμενα στο άρθρο 20 του παρόντος νόμου. 

Αρθρο 5 

Μετοχικό κεφάλαιο 

Το μετοχικό κεφάλαιο της Βόλος 2013 ορίζεται σε είκοσι 
οκτώ εκατομμύρια (28.000.000) ευρώ και διαιρείται σε δια¬ 
κόσιες ογδόντα χιλιάδες (280.000) μη μεταβιβάσιμες ονο¬ 
μαστικές μετοχές ονομαστικής αξίας εκατό (100) ευρώ η 
καθεμία. Μετοχικοί τίτλοι δεν εκδίδονται, ο δε αριθμός των 
μετοχών αποδεικνύεται από το εκάστοτε ισχύον καταστα¬ 
τικό της Βόλος 2013. Το μετοχικό κεφάλαιο αναλαμβάνεται 
και καλύπτεται εξ ολοκλήρου από το Ελληνικό Δημόσιο. Η 
καταβολή του κεφαλαίου θα γίνει τμηματικά με την πρώτη 
δόση ύψους τριών εκατομμυρίων τετρακοσίων δέκα χιλιά¬ 
δων (3.410.000) ευρώ να καταβάλλεται σε μετρητά εντός 
ενός (1) μηνάς από τη δημοσίευση του παρόντος στην Εφη¬ 
μερίδα της Κυβερνήσεως, ενώ το υπόλοιπο θα καταβληθεί 
σε τέσσερις (4) ετήσιες δόσεις ύψους τεσσάρων εκατομ¬ 
μυρίων εξακοσίων εβδομήντα χιλιάδων (4.670.000) ευρώ, 
έξι εκατομμυρίων εννιακοσίων εξήντα χιλιάδων (6.960.000) 
ευρώ, επτά εκατομμυρίων επτακοσίων χιλιάδων (7.700.000) 
ευρώ και πέντε εκατομμυρίων διακοσίων εξήντα χιλιάδων 

(5.260.000) ευρώ, αντίστοιχα, οι οποίες θα καταβάλλονται 
μέχρι το τέλος του Ιανουάριου εκάστου έτους από το 2010 
έως το 2013. Τυχόν καταβληθέντα στη δικαιοπάροχο της 
Βόλος 2013 ποσά θα συμψηφισθούν κατά την καταβολή της 
πρώτης ως άνω δόσης. Με κοινή απόφαση των Υπουργών 
Οικονομίας και Οικονομικών και Πολιτισμού πιστοποιείται 
η καταβολή του αρχικού κεφαλαίου και κάθε αύξησής του. 
Αυξήσεις κεφαλαίου γίνονται στο άρτιο, οι δε νέες μετοχές 
αναλαμβάνονται αποκλειστικά από το Ελληνικό Δημόσιο 
και είναι αμεταβίβαστες. Ο μέτοχος, εκπροσωπούμενος 
από τους Υπουργούς Οικονομίας και Οικονομικών και Πο¬ 
λιτισμού, ασκεί τα δικαιώματα του στη Γενική Συνέλευση, 
όπως προβλέπεται στη σχετική νομοθεσία. 

Άρθρο 6 

Όργανα διοίκησης 

Όργανα διοίκησης της Βόλος 2013 είναι η Γενική Συνέ¬ 
λευση και το Διοικητικό Συμβούλιο (Δ.Σ.). 

Άρθρο 7 

Διοικητικό Συμβούλιο 

1. Η Βόλος 2013 διοικείται από το Διοικητικό Συμβούλιο 
του οποίου ο αριθμός των μελών δεν μπορεί να υπερβεί 
τα δεκαπέντε (15), ανάμεσα στα οποία περιλαμβάνονται 
οι Δήμαρχοι Βόλου, Λάρισας, Νέας Ιωνίας Βόλου, ο Πρόε¬ 
δρος της Ελληνικής Ολυμπιακής Επιτροπής, καθώς και ο 
Έλληνας μέλος της Δ.Ο.Ε.. 

2. Η θητεία των μελών του Δ.Σ. αρχίζει από τη δημοσί¬ 
ευση της υπουργικής απόφασης της παραγράφου 3 και 
λήγει την 31η Δεκεμβρίου 2013. Τα μέλη του Δ.Σ. μπορούν 
να αντικατασταθούν και πριν τη λήξη της θητείας τους 
με απόφαση της Γενικής Συνέλευσης. Η θητεία των με¬ 
λών παρατείνεται και μετά τη λήξη της μέχρι τη θέση 
της Βόλος 2013 υπό εκκαθάριση. Η ιδιότητα μέλους του 
Δ.Σ. δεν είναι ασυμβίβαστη με την ιδιότητα του δημοσίου 
υπαλλήλου. 

3. Με απόφαση του Υπουργού Πολιτισμού ορίζονται τα 
μέλη του πρώτου Δ.Σ. της Ανώνυμης Εταιρίας. 

4. Με κοινή απόφαση των Υπουργών Οικονομίας και 
Οικονομικών και Πολιτισμού καθορίζονται οι μηνιαίες απο¬ 
δοχές του Προέδρου και του Διευθύνοντος Συμβούλου. Η 
συμμετοχή των υπολοίπων μελών του Δ.Σ. στις συνεδρι¬ 
άσεις είναι τιμητική και κατά συνέπεια άμισθη. 

Άρθρο 8 

Αρμοδιότητες Δ.Σ. 

1. Το Δ.Σ. είναι αρμόδιο να αποφασίζει για όλα τα θέ¬ 
ματα που ανάγονται στη διαχείριση της περιουσίας και 
την εκπροσώπηση της Βόλος 2013, λαμβάνοντας όλα τα 
ενδεικνυόμενα μέτρα και αποφάσεις για την πραγματο¬ 
ποίηση του σκοπού της. 

Εξαιρούνται από την αρμοδιότητα του Διοικητικού Συμ¬ 
βουλίου τα θέματα εκείνα, τα οποία υπάγονται στην απο¬ 
κλειστική αρμοδιότητα της Γ ενικής Συνέλευσης ή εκείνα 
για τα οποία έχει ήδη αποφανθεί η Γ ενική Συνέλευση. 

2. Ειδικότερα το Δ.Σ. εκπροσωπεί την Βόλος 2013 στην 
Ελλάδα και στο εξωτερικό ενώπιον δημοσίων, δικαστικών, 
δημοτικών, κοινοτικών, εκκλησιαστικών και λοιπών αρχών, 
φυσικών ή νομικών προσώπων, διεθνών οργανισμών πόσης 
φύσεως, ενώπιον όλων γενικά των δικαστηρίων ελληνικών 
και αλλοδαπών, παντός βαθμού και δικαιοδοσίας και ενώ¬ 
πιον του Αρείου Πάγου, του Συμβουλίου της Επικράτειας 
και του Ελεγκτικού Συνεδρίου, όπως και κάθε άλλου δικα¬ 
στηρίου στην Ελλάδα, πολιτικού, ποινικού ή διοικητικού και 
ενώπιον κάθε άλλης κρατικής αρχής, εγείρει αγωγές και 
υποβάλλει μηνύσεις, ασκεί ένδικα μέσα τακτικά ή έκτακτα, 
προσφυγές, αποφασίζει για την παράσταση της Βόλος 


2013, ως πολιτικώς ενάγουσας, ορίζοντας το προς τούτο 
πληρεξούσιο για την παράσταση, επάγει και αντεπάγει 
όρκους, παραιτείται από τέτοιες αγωγές, μηνύσεις και 
ένδικα μέσα, και από τα σχετικά δικαιώματα, προσβάλ¬ 
λει έγγραφα ως πλαστά, ασκεί αγωγές, καταργεί δίκες, 
συνομολογεί συμβιβασμούς, δικαστικούς και εξώδικους, 
με οποιουσδήποτε οφειλέτες ή πιστωτές της Βόλος 2013 
και με οποιουσδήποτε όρους και συνομολογεί διαιτησί¬ 
ες, για όλες τις πιο πάνω πράξεις. Περαιτέρω το Δ.Σ. 
εκπροσωπεί την Βόλος 2013 και αναλαμβάνει χρήματα, 
εκδίδει και οπισθογραφεί επιταγές, εκδίδει, αποδέχεται 
συναλλαγματικές, εφόσον αυτό απαιτεί η επιδίωξη των 
εταιρικών σκοπών, και αγοράζει τον απαραίτητο εξοπλισμό 
σε μηχανήματα, επιστημονικά μέσα και όργανα. Επιπλέον, 
συνάπτει πόσης φύσεως δανειστικές και άλλες συμβά¬ 
σεις με τις Τράπεζες, καθώς και πιστώσεις με ανοικτό 
ή αλληλόχρεο λογαριασμό με όποιους όρους εγκρίνει, 
παρέχει εξοφλήσεις και οποιεσδήποτε αλλαγές, αγοράζει, 
πουλάει και ενεχυράζει χρηματόγραφα και άλλα κινητά 
πράγματα, παρέχει και λαμβάνει δάνεια για λογαριασμό 
της Βόλος 2013, με επιφύλαξη των διατάξεων του άρθρου 
23α του κ.ν. 2190/1920, ομοίως συνομολογεί δάνεια, απλά 
ή τοκοχρεολυτικά, όλα με την επιφύλαξη των διατάξεων 
του άρθρου 23 του παρόντος. Παρέχει εντολές πληρω¬ 
μής και αναγνωρίζει υποχρεώσεις, εκχωρεί και ενεχυράζει 
απαιτήσεις, συναλλαγματικές, γραμμάτια, χρεωστικές κατά 
τρίτων αποδείξεις, απαιτήσεις κατά τρίτων με οποιουσ- 
δήποτε όρους, εγκρίνει, παρέχει εγγυήσεις υπέρ τρίτων, 
εφόσον αυτό απαιτεί η επιδίωξη των εταιρικών σκοπών, 
συνάπτει κάθε είδους συμβάσεις και συμφωνίες μετά τρί¬ 
των φυσικών ή νομικών προσώπων, με την επιφύλαξη των 
διατάξεων του άρθρου 23α του κ. ν. 2190/1920 (ΦΕΚ 37 Α) 
και του άρθρου 23 του παρόντος, διορίζει δικηγόρους και 
άλλους πληρεξούσιους προς εκπροσώπηση της Βόλος 2013 
ενώπιον των δικαστικών και λοιπών αρχών και για οποια¬ 
δήποτε ενέργεια των παραπάνω πράξεων προσλαμβάνει 
και απολύει το υπαλληλικό και εργατικό προσωπικό της 
Βόλος 2013 και γενικά διοικεί και διαχειρίζεται την εται¬ 
ρική περιουσία και συνάπτει συμβόλαια για λογαριασμό 
της Βόλος 2013 σχετικά με τις παραπάνω διατάξεις και 
οποιεσδήποτε άλλες. 

3. Το Δ.Σ. μετά τη συγκρότησή του σε σώμα αποφασίζει 
τη συγκρότηση Τεχνικής Επιτροπής αποτελούμενης από 
πέντε (5) μέλη κατά ανώτατο όριο. Επικεφαλής της Επιτρο¬ 
πής ορίζεται ο Διευθύνων Σύμβουλος. Μέλη του Δ.Σ. δεν 
δύνανται να αποτελέσουν μέλη της Τεχνικής Επιτροπής. 

4. Η πιο πάνω απαρίθμηση των αρμοδιοτήτων του Δ.Σ. 
δεν είναι περιοριστική, αλλά απλώς ενδεικτική. 

5. Πράξεις του Δ.Σ., ακόμη και αν είναι εκτός του εται¬ 
ρικού σκοπού, δεσμεύουν την Βόλος 2013 απέναντι στους 
τρίτους, εκτός αν αποδειχθεί ότι ο τρίτος γνώριζε την 
υπέρβαση του εταιρικού σκοπού ή όφειλε να την γνωρίζει. 
Δεν συνιστά απόδειξη μόνη ή τήρηση των διατυπώσεων 
δημοσιότητας ως προς το καταστατικό της Βόλος 2013 ή 
τις τροποποιήσεις του. 

6. Περιορισμοί της εξουσίας του Δ.Σ. από το Καταστατικό 
ή από απόφαση της Γενικής Συνέλευσης δεν αντιτάσ¬ 
σονται στους καλόπιστους τρίτους, ακόμη και αν έχουν 
υποβληθεί στις διατυπώσεις δημοσιότητας. 

7. Η Βόλος 2013, με την επιφύλαξη της επόμενης παρα¬ 
γράφου, αναλαμβάνει υποχρεώσεις και δεσμεύσεις με τις 
υπογραφές ενός ή και περισσότερων εξουσιοδοτημένων 
μελών του Δ.Σ. υπό την εταιρική επωνυμία. 

8. Το Δ.Σ. μπορεί με απόφαση του να αναθέτει την 
άσκηση όλων ή μερικών εκ των εξουσιών και αρμοδιο¬ 
τήτων του (εκτός από αυτές που απαιτούν συλλογική 

ενέργεια), καθώς και την εκπροσώπηση της Βόλος 2013, 
σε ένα ή περισσότερα μέλη του, στον Πρόεδρο ή και 
Διευθύνοντα Σύμβουλο αυτής ή διευθυντές της Βόλος 
2013 καθορίζοντας συγχρόνως και την έκταση αυτής 
της ανάθεσης. 

Οι αρμοδιότητες του Δ.Σ. τελούν υπό την επιφύλαξη των 
άρθρων 10 και 23α του κ.ν. 2190/1920. 

Άρθρο 9 

Συγκρότηση Διοικητικού Συμβουλίου 

Με απόφαση του Υπουργού Πολιτισμού ορίζεται ο εκά- 
στοτε Πρόεδρος, Αντιπρόεδρος και Διευθύνων Σύμβουλος 
του Δ.Σ. της Βόλος 2013. 

Άρθρο 10 

Αναπλήρωση μέλους του Διοικητικού Συμβουλίου 

Αν για οποιονδήποτε λόγο κενωθεί θέση συμβούλου ή 
συμβούλων και εφόσον η αναπλήρωσή τους δεν είναι δυ¬ 
νατή από αναπληρωματικά μέλη που έχουν τυχόν εκλεγεί 
από τη γενική συνέλευση κατά το άρθρο 16 του παρόντος, 
οι σύμβουλοι που απομένουν, εφόσον είναι τουλάχιστον 
τρεις, εκλέγουν προσωρινά αντικαταστάτη ή αντικατα¬ 
στάτες για το υπόλοιπο της θητείας του συμβούλου που 
αναπληρώνεται. 

Η εκλογή αυτή υποβάλλεται στη δημοσιότητα του άρ¬ 
θρου 7β του κ.ν. 2190/1920 και ανακοινώνεται από το Δ.Σ. 
στην αμέσως επόμενη τακτική ή έκτακτη Γενική Συνέλευση, 
η οποία μπορεί να αντικαταστήσει τους εκλεγέντες, ακόμη 
και αν δεν έχει αναγραφεί σχετικό θέμα στην ημερήσια 
διάταξη. Οι πράξεις του συμβούλου ή των συμβούλων, που 
εκλέχτηκε με αυτόν το τρόπο θεωρούνται έγκυρες, ακόμη 
και αν η εκλογή του δεν έχει εγκριθεί από τη Γ ενική Συνέ¬ 
λευση. Σε κάθε περίπτωση, τα απομένοντα μέλη του Δ.Σ., 
ανεξάρτητα από τον αριθμό τους, μπορούν να προβούν 
σε σύγκληση γενικής συνέλευσης με αποκλειστικό σκοπό 
την εκλογή νέου Δ.Σ.. 

Άρθρο 11 

Σύγκληση του Διοικητικού Συμβουλίου 

1. Το Δ.Σ. συνεδριάζει στην έδρα της Βόλος 2013 τουλά¬ 
χιστον μία φορά τον μήνα. 

Το Δ.Σ. δύναται κατ’ εξαίρεση να συνεδριάζει στη Λά¬ 
ρισα και στην Αθήνα, αν τούτο είναι αναγκαίο από τις 
περιστάσεις. Δύναται επίσης να συνεδριάζει και σε άλλο 
τόπο, εφόσον στη συνεδρίαση αυτή παρίστανται ή αντι¬ 
προσωπεύονται όλα τα μέλη του και η πλειοψηφία δεν 
αντιλέγει στην πραγματοποίηση της συνεδρίασης και στη 
λήψη αποφάσεων. 

Το Δ.Σ. συνεδριάζει εγκύρως με τηλεδιάσκεψη εφόσον η 
πρόσκληση προς τα μέλη του περιλαμβάνει τις αναγκαίες 
πληροφορίες για τη συμμετοχή τους στη συνεδρίαση. 

2. Το Δ.Σ. συγκαλείται από τον Πρόεδρο ή τον αναπλη¬ 
ρωτή του με πρόσκληση που γνωστοποιείται στα μέλη 
του δύο (2) τουλάχιστον εργάσιμες ημέρες πριν από τη 
συνεδρίαση. Στην πρόσκληση πρέπει απαραίτητα να ανα¬ 
γράφονται με σαφήνεια και τα θέματα της ημερήσιας 
διάταξης, διαφορετικά η λήψη αποφάσεων επιτρέπεται 
μόνο εφόσον παρίστανται όλα τα μέλη του και κανένα 
δεν αντιλέγει στην πραγματοποίηση της συνεδρίασης και 
στη λήψη αποφάσεων. 

Τη σύγκληση του Δ.Σ. μπορεί να ζητήσουν δύο από τα 
μέλη του με αίτησή τους προς τον Πρόεδρο αυτού ή τον 
αναπληρωτή του, οι οποίοι υποχρεούνται να συγκαλέσουν 
το Δ.Σ. προκειμένου να συνέλθει μέσα σε προθεσμία επτά 
(7) ημερών από την υποβολή της αίτησης. Στην αίτηση πρέ¬ 
πει να αναφέρονται με ποινή απαραδέκτου με σαφήνεια 
τα θέματα που θα απασχολήσουν το Δ.Σ.. 


3. Σε περίπτωση άρνησης του Προέδρου ή του ανα¬ 
πληρωτή να συγκαλέσει το Δ.Σ. μέσα στην παραπάνω 
προθεσμία, ή εκπρόθεσμης σύγκλησής του, επιτρέπεται 
στα μέλη που ζήτησαν τη σύγκληση να συγκαλέσουν αυτά 
το Δ.Σ. μέσα σε προθεσμία πέντε (5) ημερών από τη λήξη 
του επταημέρου γνωστοποιώντας τη σχετική πρόσκληση 
στα λοιπά μέλη του Δ.Σ.. 

Άρθρο 12 

Αντιπροσώπευση μελών - Απαρτία - Πλειοψηφία 

1. Σύμβουλος που απουσιάζει μπορεί να εκπροσωπείται 
από άλλο σύμβουλο. Κάθε σύμβουλος μπορεί να εκπρο¬ 
σωπεί ένα μόνο σύμβουλο που απουσιάζει. 

2. Το Δ.Σ. βρίσκεται σε απαρτία και συνεδριάζει έγκυρα, 
όταν παρίσταται ή αντιπροσωπεύεται σε αυτό το ήμισυ 
πλέον ενός των συμβούλων. Προς εξεύρεση του αριθμού 
απαρτίας παραλείπεται τυχόν προκύπτον κλάσμα. 

3. Οι αποφάσεις του Δ.Σ. λαμβάνονται έγκυρα με από¬ 
λυτη πλειοψηφία των παρόντων και αντιπροσωπευόμενων 
μελών. Σε περίπτωση ισοψηφίας δεν υπερισχύει η ψήφος 
του προέδρου του διοικητικού συμβουλίου. 

4. Σε θέματα ελάσσονος σημασίας, η κατάρτιση και 
υπογραφή πρακτικού από όλα τα μέλη του Δ.Σ. ή τους 
νόμιμους αντιπροσώπους τους ισοδυναμεί με απόφαση του 
Δ.Σ., ακόμα και αν δεν έχει προηγηθεί συνεδρίαση. 

Άρθρο 13 
Πρακτικά Δ.Σ. 

1. Οι συζητήσεις και αποφάσεις του Δ.Σ. μαγνητοφω¬ 
νούνται και καταχωρούνται σε ειδικό βιβλίο που μπορεί 
να τηρείται και κατά το μηχανογραφικό σύστημα.Ύστερα 
από αίτηση μέλους του Δ.Σ. ο Πρόεδρος υποχρεούται να 
καταχωρίσει στα πρακτικά ακριβή περίληψη της γνώμης 
του. Στο βιβλίο αυτό καταχωρείται επίσης κατάλογος των 
παραστάντων ή αντιπροσωπευθέντων κατά τη συνεδρίαση 
μελών του Δ.Σ.. 

2. Αντίγραφα και αποσπάσματα των πρακτικών του Δ.Σ. 
εκδίδονται επισήμως από τον Πρόεδρο ή τον αναπληρωτή 
του, χωρίς να απαιτείται άλλη επικύρωσή τους. 

3. Αντίγραφα πρακτικών συνεδριάσεων του Δ.Σ., για τα οποία 
υπάρχει υποχρέωση καταχώρισης τους στο Μητρώο Ανωνύ¬ 
μων Εταιρειών, σύμφωνα με το άρθρο 7β του κ.ν. 2190/1920, 
υποβάλλονται στην αρμόδια Εποπτεύουσα Αρχή μέσα σε προ¬ 
θεσμία είκοσι (20) ημερών από τη συνεδρίαση του Δ.Σ.. 

Άρθρο 14 
Πρόεδρος Δ.Σ. 

Ο Πρόεδρος του Δ.Σ. συγκαλεί το Δ.Σ., προεδρεύει των 
συνεδριάσεων του και ασκεί όλες τις αρμοδιότητες που 
καθορίζονται με αποφάσεις του Δ.Σ.. Τον Πρόεδρο σπό¬ 
ντα ή κωλυόμενο αναπληρώνουν κατά σειρά ο Διευθύνων 
Σύμβουλος, ο Αντιπρόεδρος ή άλλο μέλος του Δ.Σ. που 
ορίζεται από αυτό. 

Άρθρο 15 

Διευθύνων Σύμβουλος 

Ο Διευθύνων Σύμβουλος προΐσταται των υπηρεσιών της 
Βόλος 2013, διευθύνει το έργο της, ελέγχει και εποπτεύει 
σε καθημερινή βάση το προσωπικό, εκτελεί τις αποφάσεις 
του Δ.Σ., καταρτίζει τις συμβάσεις της Βόλος 2013 και ασκεί 
κάθε άλλη αρμοδιότητα που καθορίζεται με αποφάσεις 
του Δ.Σ.. Ο Διευθύνων Σύμβουλος είναι πλήρους απασχόλη¬ 
σης και συνδέεται με την Βόλος 2013 με σύμβαση εργασίας 
ορισμένου χρόνου. Τον Διευθύνοντα Σύμβουλο απάντα 
ή κωλυόμενο αναπληρώνει μέλος του Δ.Σ. που ορίζεται 
από αυτό. Ως αναπληρωτής του Διευθύνοντος Συμβούλου 
μπορεί να ορισθεί και ο Πρόεδρος του Δ.Σ.. 

Άρθρο 16 

Αρμοδιότητα Γενικής Συνέλευσης 

1. Η Γενική Συνέλευση των μετόχων της Βόλος 2013 είναι 
το ανώτατο όργανα της και δικαιούται να αποφασίζει για 
κάθε υπόθεση που αφορά την Βόλος 2013. 

2. Η Γενική Συνέλευση είναι η μόνη αρμόδια να αποφα¬ 
σίζει για την: 

α) αύξηση του μετοχικού κεφαλαίου, 

β) εκλογή των μελών του διοικητικού συμβουλίου. Η Γε¬ 
νική Συνέλευση δύναται να εκλέγει και αναπληρωματικά 
μέλη του Δ.Σ. για την αντικατάσταση μελών που παραι¬ 
τήθηκαν, αποβίωσαν ή απώλεσαν την ιδιότητά τους με 
οποιονδήποτε άλλο τρόπο, 

γ) διανομή των κερδών, 

δ) έγκριση των ετήσιων οικονομικών καταστάσεων της 
Βόλος 2013, 

ε) διορισμό των εκκαθαριστών, 

στ) εκλογή των ελεγκτών, 

ζ) απαλλαγή του Δ.Σ. και των Ελεγκτών από κάθε ευθύνη 
αποζημίωσης, 

η) λήψη αποφάσεων σε θέματα που εμπίπτουν στην αρ¬ 
μοδιότητα του Διοικητικού Συμβουλίου, εφόσον επ’ αυτών 
δεν κατέστη δυνατή η λήψη απόφασης από το Διοικητικό 
Συμβούλιο λόγω μη επίτευξης της αναγκαίας απαρτίας σε 
τρεις (3) ή περισσότερες συναπτές συνεδριάσεις του. 

3. Δεν ανήκει στην αποκλειστική αρμοδιότητα της γε¬ 
νικής συνελεύσεως η εκλογή κατά το καταστατικό συμ¬ 
βούλων σε αντικατάσταση παραιτηθέντων, αποθανόντων 
ή απωλεσάντων την ιδιότητά τους με οποιονδήποτε άλλο 
τρόπο, σύμφωνα με το άρθρο 10 του παρόντος. 

Άρθρο 17 

Σύγκληση Γενικής Συνέλευσης 

1. Η Γ ενική Συνέλευση των μετόχων συγκαλείται από το 
Διοικητικό Συμβούλιο και συνέρχεται τακτικά στην έδρα 
της Βόλος 2013 ή στην Αθήνα τουλάχιστον μια φορά το 
χρόνο, πάντοτε μέσα στο πρώτο εξάμηνο από τη λήξη 
κάθε εταιρικής χρήσης. 

Το Δ.Σ. μπορεί να συγκαλεί σε έκτακτη συνεδρίαση τη 
Γενική Συνέλευση των μετόχων όταν το κρίνει σκόπιμο. 

2. Για την άσκηση των δικαιωμάτων του ως μετόχου, το 
Δημόσιο εκπροσωπείται από τους Υπουργούς Οικονο μίας 
και Οικονομικών και Πολιτισμού ή από νόμιμα εξουσιοδο¬ 
τημένα όργανα ή πρόσωπα. 

Άρθρο 18 

Απόφαση απαλλαγής μελών του Δ.Σ. και ελεγκτών 

Μετά την έγκριση των ετήσιων οικονομικών καταστάσε¬ 
ων, η Γενική Συνέλευση με ειδική ψηφοφορία, που ενεργεί- 
ται με ονομαστική κλήση, αποφαίνεται για την απαλλαγή 
των μελών του Δ.Σ. και των ελεγκτών από κάθε ευθύνη 
για αποζημίωση. Η απαλλαγή του Διοικητικού Συμβουλί¬ 
ου είναι ανίσχυρη στις περιπτώσεις του άρθρου 22α του 
κ.ν. 2190/1920. 

Άρθρο 19 
Εταιρική χρήση 

Η εταιρική χρήση είναι δωδεκάμηνης διάρκειας, αρχί¬ 
ζει την 1η Ιανουάριου και λήγει την 31η Δεκεμβρίου κάθε 
έτους, εκτός της πρώτης εταιρικής χρήσης, η οποία αρχί¬ 
ζει από τη νόμιμη σύσταση της Βόλος 2013 και λήγει την 
31η Δεκεμβρίου 2010. Η Βόλος 2013 ελέγχεται από δύο 
(2) ορκωτούς ελεγκτές - λογιστές που εκλέγονται κάθε 
χρόνο, μαζί με ισάριθμους αναπληρωτές τους, από την 
τακτική Γενική Συνέλευση, οι οποίοι μπορεί να προέρχο¬ 
νται και από διεθνή ελεγκτική εταιρεία. Οι ελεγκτές της 
πρώτης εταιρικής χρήσης και η αμοιβή τους θα ορισθούν 


με απόφαση έκτακτης Γ ενικής Συνέλευσης, που θα πρέπει 
να συγκληθεί εντός του πρώτου τριμήνου από τη σύστα¬ 
ση της Βόλος 2013. Ο εσωτερικός έλεγχος διενεργείται 
και ο Εσωτερικός Κανονισμός Λειτουργίας καταρτίζεται 
σύμφωνα με τα οριζόμενα στο άρθρο 4 του ν. 3429/2005 
(ΦΕΚ 314 Α). Ο διαχειριστικός έλεγχος της Βόλος 2013 για 
κάθε εταιρική χρήση και τυχόν έκτακτος έλεγχος, κατόπιν 
παραγγελίας είτε του Υπουργού Οικονομίας και Οικονομι¬ 
κών είτε του Υπουργού Πολιτισμού είτε και των δύο μαζί, 
ασκούνται από τριμελή Ελεγκτική Επιτροπή αποτελούμενη 
από δικαστικούς λειτουργούς του Ελεγκτικού Συνεδρίου 
που ορίζονται με απόφαση του Προέδρου του. Η Ελεγκτική 
Επιτροπή συντάσσει πόρισμα, το οποίο υποβάλλει στους 
Υπουργούς Οικονομίας και Οικονομικών και Πολιτισμού, 
τυχόν άλλους συναρμόδιους Υπουργούς και τη Βουλή. 

Άρθρο 20 

Λύση και εκκαθάριση 

Με τη λήξη της διάρκειας της Βόλος 2013 αυτή τελεί 
αυτοδικαίως υπό εκκαθάριση, η οποία διέπεται από τις 
διατάξεις του κ.ν. 2190/1920. Οι εκκαθαριστές ορίζονται 
με κοινή απόφαση των Υπουργών Οικονομίας και Οικονο¬ 
μικών και Πολιτισμού. Με κοινή απόφαση των Υπουργών 
Οικονομίας και Οικονομικών και Πολιτισμού διατίθεται, 
αφού γίνει ο κατ’ άρθρο 32 της από 27.10.2007 Σύμβασης 
που υπεγράφη μεταξύ της Διεθνούς Επιτροπής Μεσογεια¬ 
κών Αγώνων (ΔΕΜΑ), του Δήμου Βόλου και της Ελληνικής 
Ολυμπιακής Επιτροπής (Ε.Ο.Ε.) καταμερισμός του πλεονά¬ 
σματος, η ακίνητη και κινητή περιουσία της Βόλος 2013 
για την κάλυψη κοινωνικών, εκπαιδευτικών, πολιτιστικών 
και αθλητικών αναγκών. Ειδικά οι συμβάσεις του προσω¬ 
πικού, οποιοσδήποτε φύσεως, λύονται σε κάθε περίπτωση 
αζημίως για την Οργανωτική Επιτροπή στις 31.12.2013. Οι 
διατάξεις του παρόντος ισχύουν και για τις εταιρείες που 
ιδρύονται από την Βόλος 2013. 

Άρθρο 21 

Καταχώριση καταστατικού 

Η καταχώριση του καταστατικού της Βόλος 2013 στο 
Μητρώο Ανωνύμων Εταιρειών συντελείται κατόπιν αίτησης 
της Βόλος 2013, στην οποία επισυνάπτεται το Φύλλο της 
Εφημερίδος της Κυβερνήσεως, στο οποίο θα δημοσιευθεί 
ο παρών νόμος. Γ ια τη νόμιμη ίδρυση της Βόλος 2013 ου- 
δεμία άλλη διοικητική απόφαση ή έγκριση απαιτείται. 

Άρθρο 22 

Θέματα προσωπικού 

1. Το προσωπικό της Βόλος 2013 προσλαμβάνεται με 
σύμβαση εργασίας ορισμένου χρόνου έπειτα από δημό¬ 
σια προκήρυξη στην οποία καθορίζονται τα προσόντα, η 
διαδικασία επιλογής και ο χρόνος υποβολής των δικαιο- 
λογητικών. 

2. Με κοινή απόφαση του Υπουργού Πολιτισμού και 
του αρμόδιου κατά περίπτωση Υπουργού επιτρέπεται η 
απόσπαση στην Βόλος 2013, ύστερα από κοινή εισήγηση 
του Προέδρου και του Διευθύνοντος Συμβούλου της, προ¬ 
σωπικού προερχόμενου από υπηρεσίες και φορείς του 
δημόσιου τομέα ή νομικών προσώπων ιδιωτικού δικαίου 
εποπτευομένων από τους κατά περίπτωση αρμόδιους δη¬ 
μόσιους φορείς ή οργανισμούς, κατά παρέκκλιση κάθε άλ¬ 
λης διάταξης. Η απόσπαση αυτή ισχύει για ορισμένο χρόνο 
και μπορεί να ανανεώνεται. Οι αποσπώμενοι συνεχίζουν 
να μισθοδοτούνται από το φορέα προέλευσης τους. Σε 
αυτούς καταβάλλονται οι αποδοχές της οργανικής τους 
θέσης. Ο χρόνος της απόσπασης θεωρείται ως χρόνος 
πραγματικής υπηρεσίας για κάθε συνέπεια, στην υπηρεσία 
ή το φορέα προέλευσής τους. 

Η Βόλος 2013 δύναται να προσλαμβάνει εκπαιδευόμε¬ 
νους του Οργανισμού Απασχόλησης Εργατικού Δυναμικού 
(ΟΑΕΔ) (πρόγραμμα δίαρβ), σε ποσοστό ύψους 10% επί 
του συνόλου του προσωπικού που απασχολεί. 

3. Οι αμοιβές, αποζημιώσεις και αντιμισθίες του προσω¬ 
πικού, που προβλέπονται στο παρόν άρθρο, καθώς και ο 
τρόπος καταβολής αυτών, ορίζονται με κοινή απόφαση 
των Υπουργών Οικονομίας και Οικονομικών και Πολιτισμού 
κατόπιν εισήγησης του Δ.Σ.. 

4. Οι διατάξεις του παρόντος ισχύουν και για τις εται¬ 
ρείες που ιδρύονται από την Βόλος 2013. 

Άρθρο 23 

Συμβάσεις 

1. Με κανονισμούς, που καταρτίζονται από το Δ.Σ. της 
Βόλος 2013 μετά από πρόταση του Προέδρου ή του Δι- 
ευθύνοντος Συμβούλου, εγκρίνονται από τους Υπουργούς 
Πολιτισμού, Περιβάλλοντος, Χωροταξίας και Δημόσιων 
Έργων και Οικονομίας και Οικονομικών, δημοσιεύονται 
στην Εφημερίδα της Κυβερνήσεως και γνωστοποιού¬ 
νται στην αρμόδια Επιτροπή της Βουλής, ρυθμίζονται 
οι προϋποθέσεις και η διαδικασία για: α) την ανάθε¬ 
ση εκπόνησης μελετών και παροχής υπηρεσιών, β) τη 
διενέργεια προμηθειών, γ) την κατασκευή έργων και 
δ) τη σύναψη, εκτέλεση και λύση των σχετικών με τις 
παραπάνω περιπτώσεις α’ και β’ συμβάσεων. Με τους 
κανονισμούς αυτούς επιτρέπεται να ρυθμίζονται τα 
παραπάνω θέματα κατά παρέκκλιση από κάθε διάταξη 
νόμου ή κανονιστικής πράξης, εκτός από τους σχετικούς 
κανόνες της Ευρωπαϊκής Ένωσης είτε οι κανόνες αυτοί 
έχουν ενσωματωθεί στην ελληνική νομοθεσία είτε όχι. 
Ως προς τις θυγατρικές εταιρείες της Βόλος 2013, σε 
περίπτωση που ιδρυθούν τέτοιες, ισχύει η παράγραφος 
8 του άρθρου 5 του ν. 2229/1994 (ΦΕΚ 138 Α'). Εταιρείες 
ή κοινοπραξίες στις οποίες μετέχουν ως εταίροι, ως 
μέτοχοι, ως μέλη του Δ.Σ. ή ως στελέχη τα μέλη του Δ.Σ. 
της Βόλος 2013 και των θυγατρικών της εταιρειών δεν 
επιτρέπεται, επί ποινή ακυρότητας της σχετικής σύμβα¬ 
σης, να συμβάλλονται με την Βόλος 2013. Κάθε είδους 
σύμβαση, με την οποία προκαλούνται έσοδα ή δαπάνες 
για την Βόλος 2013 ποσού μεγαλύτερου του ενός εκα¬ 
τομμυρίου (1.000.000) ευρώ , ελέγχεται προηγουμένως 
ως προς τη νομιμότητά της και τη συμφωνία της με τους 
όρους του καταστατικού και των οικείων κανονισμών 
(μελετών, υπηρεσιών, έργων ή προμηθειών) της Βόλος 
2013 από την τριμελή Ελεγκτική Επιτροπή του άρθρου 19 
του παρόντος. Κατακερματισμός συμβάσεων που έχουν 
το αυτό ή συναφές αντικείμενο δεν επιτρέπεται. Η Ελε¬ 
γκτική Επιτροπή εκδίδει την απόφαση εντός τριάντα (30) 
ημερολογιακών ημερών. Παρερχομένης απράκτου της 
άνω προθεσμίας η σύμβαση θεωρείται εγκριθείσα. 

2. Ο Πρόεδρος, ο Διευθύνων Σύμβουλος, τα μέλη του 
Δ.Σ., οι Γ ενικοί Διευθυντές και όλοι οι υπάλληλοι της Βόλος 
2013 και των θυγατρικών της εταιρειών που εμπλέκονται 
με οποιονδήποτε τρόπο στη διαδικασία ανάθεσης και 
εκτέλεσης των συμβάσεων μελετών, υπηρεσιών, έργων 
και προμηθειών, καθώς και τα μέλη των επιτροπών που 
συγκροτούνται στο πλαίσιο της διαδικασίας αυτής, υπάγο¬ 
νται στους, κατά το ν. 3213/2003 (ΦΕΚ 309 Α), όπως αυτός 
ισχύει, υπόχρεους για την υποβολή δήλωσης περιουσιακής 
κατάστασης. Ο κατά την παράγραφο 3 του άρθρου 1 του 
ν. 3213/2003 κατάλογος συντάσσεται και αποστέλλεται 
από τον Πρόεδρο του Δ.Σ. της Βόλος 2013. Οι διατάξεις του 
ν. 3023/2002 (ΦΕΚ 146 Α), όπως αυτός ισχύει, εφαρμόζονται 
αναλογικά και για τα πρόσωπα του πρώτου εδαφίου της 
παρούσας παραγράφου. 


3. Η παραχώρηση της χρήσης ακινήτων που γίνεται από 
οποιονδήποτε τρίτο προς την Βόλος 2013 χωρίς αντάλ¬ 
λαγμα, καθώς και οι δαπάνες για την ανακαίνιση και διαρ¬ 
ρύθμιση των ακινήτων αυτών που πραγματοποιούνται από 
την Βόλος 2013, η οποία δεν δύναται να διαθέσει για το 
σκοπό αυτόν ποσό υπέρτερο του 10% της αντικειμενικής 
αξίας του ακινήτου, δεν θεωρούνται εισόδημα για τον πα- 
ραχωρούντα τη χρήση των ακινήτων, μη εφαρμοζομένων 
των διατάξεων της παραγράφου 1 του άρθρου 20 και του 
τελευταίου εδαφίου της περίπτωσης β’ της παραγράφου 
1 του άρθρου 21 του Κώδικα Φορολογίας Εισοδήματος 
(ν. 2238/1994, ΦΕΚ 151 Α). 

4. Για τα αγαθά επένδυσης τα οποία θα αποκτηθούν και 
θα εξυπηρετήσουν το σκοπό της Βόλος 2013 δεν ισχύουν 
οι διατάξεις των παραγράφων 2 και 3 του άρθρου 33 του 
Κώδικα ΦΠΑ (ν. 2859/2000 - ΦΕΚ 248 Α), όπως ισχύει. 

5. Τα έργα που αφορούν στη δημιουργία των αθλητικών 
εγκαταστάσεων που απαιτούνται για τη διεξαγωγή των 
Μεσογειακών Αγώνων του 2013, εκτός εκείνων που διέπο- 
νται από ειδικότερες διατάξεις, θα γίνουν με μέριμνα της 
Γ ενικής Γ ραμματείας Αθλητισμού ως αναθέτουσας αρχής 
κατά τις οικείες διατάξεις. Με απόφαση των Υπουργών 
Πολιτισμού, Περιβάλλοντος, Χωροταξίας και Δημόσιων 
Έργων και του εκάστοτε συναρμόδιου Υπουργού ρυθμί¬ 
ζεται κάθε σχετική λεπτομέρεια για την εφαρμογή της 
παρούσας παραγράφου. 

Άρθρο 24 
Νομική υπηρεσία 

Γ ια τη νομική εξυπηρέτηση και δικαστική εκπροσώπηση 
της Βόλος 2013 συγκροτείται με απόφαση του Δ.Σ. της 
Βόλος 2013, που λαμβάνεται με αυξημένη πλειοψηφία 3/4, 
νομική υπηρεσία από τέσσερις (4) δικηγόρους αυξημένων 
προσόντων με σχέση έμμισθης εντολής, δύο (2) εκ των 
οποίων είναι υποχρεωτικά δικηγόροι στον Άρειο Πάγο. Με 
όμοια απόφαση η Βόλος 2013 για τη νομική της εξυπηρέ¬ 
τηση δύναται να προσλαμβάνει δικηγόρους για ορισμένη 
υπόθεση, προς τους οποίους παρέχει σχετική εντολή. 

Άρθρο 25 

Παραχώρηση και μεταβίβαση κινητών 
και ακινήτων πραγμάτων 

Η Βόλος 2013 δύναται να παραχωρεί τη χρήση ή να 
μεταβιβάζει την κυριότητα κινητών και ακινήτων πραγμά¬ 
των προς το Ελληνικό Δημόσιο, με αντάλλαγμα, το οποίο 
προσδιορίζεται με κοινή απόφαση των Υπουργών Οικονο¬ 
μίας και Οικονομικών και Πολιτισμού, ύστερα από αιτιολο¬ 
γημένη πρόταση του οργάνου διοίκησης της Βόλος 2013. 
Κινητά και ακίνητα της Βόλος 2013, που έχουν αποκτηθεί 
με δαπάνες του Ελληνικού Δημοσίου μετά την εκπλήρω¬ 
ση του σκοπού τους, παραδίδονται άνευ ανταλλάγματος 
στο Ελληνικό Δημόσιο. Με απόφαση των ίδιων Υπουργών 
επιτρέπεται να ανατίθεται η διοίκηση και διαχείριση των 
κινητών και ακινήτων του προηγούμενου εδαφίου, στην 
εταιρεία «Ολυμπιακά Ακίνητα Α.Ε.», η οποία τα διαθέτει, 
χωρίς αντάλλαγμα, σε υπηρεσίες του Δημοσίου ή τα δι¬ 
αχειρίζεται σύμφωνα με τη διάταξη της περιπτώσεως β’ 
της παραγράφου 3 του άρθρου 17 του ν. 3016/2002 (ΦΕΚ 
110 Α). 

Άρθρο 26 
Απαλλαγές 

1. Η Βόλος 2013 απαλλάσσεται από κάθε δημόσιο, δη¬ 
μοτικό ή κοινοτικό, λιμενικό και διοικητικό τέλος, από 
το τέλος συναλλαγής ακινήτων, ή άλλο άμεσο ή έμμε¬ 
σο φόρο ή εισφορά υπέρ τρίτων, εξαιρουμένου του ει¬ 
δικού φόρου κατανάλωσης και του τέλους ταξινόμησης 

των αυτοκινήτων οχημάτων. Επίσης, απαλλάσσεται από 
το ΕΤΑΚ για τα ιδιοχρησιμοποιούμενα κτίσματα και φο¬ 
ρολογείται με ένα τοις χιλίοις για τα λοιπά ακίνητα. 
Οι ανωτέρω απαλλαγές χορηγούνται τηρουμένων, σε 
κάθε περίπτωση, των σχετικών κοινοτικών οδηγιών και 
της νομοθεσίας που τις ενσωματώνει στην εσωτερι¬ 
κή έννομη τάξη. Προκειμένου για το φόρο προστιθέμε¬ 
νης αξίας εφαρμόζονται οι διατάξεις του Κώδικα Φ.Π.Α. 
(ν. 2859/2000, ΦΕΚ 248 Α'), όπως ισχύουν. 

2. Στην περίπτωση δ’ της παραγράφου 1 του άρθρου 
8 του Κώδικα Φορολογίας Εισοδήματος υπάγονται και 
τα χρηματικά ποσά που καταβάλλονται στην Βόλος 2013 
λόγω δωρεάς ή χορηγίας σε αυτή. Τα ποσά αυτά κατατί¬ 
θενται σε ειδικό λογαριασμό της Βόλος 2013 στο Ταμείο 
Παρακαταθηκών και Δανείων ή σε τράπεζα που λειτουργεί 
νόμιμα στην Ελλάδα και δεν υπόκεινται σε παρακράτηση 
φόρου εισοδήματος. 

3. Οι συμβάσεις που συνάπτονται από τη Βόλος 2013, 
η εξόφληση αυτών και των επ’ αυτών τόκων, καθώς και 
τα παρεπόμενα σύμφωνα απαλλάσσονται αντικειμενικά 
από φόρους, εισφορές και άλλες επιβαρύνσεις οποιοσ¬ 
δήποτε φύσεως υπέρ του Ελληνικού Δημοσίου ή τρί¬ 
του, εκτός από τα ανταποδοτικά τέλη, τηρουμένων σε 
κάθε περίπτωση των σχετικών κοινοτικών οδηγιών και 
της νομοθεσίας που τις ενσωματώνει στην εσωτερι¬ 
κή έννομη τάξη. Προκειμένου για το φόρο προστιθέμε¬ 
νης αξίας εφαρμόζονται οι διατάξεις του Κώδικα Φ.Π.Α. 
(ν. 2859/2000, ΦΕΚ 248 Α'), όπως ισχύουν. 

4. Το συνολικό ποσό των χορηγιών ή δωρεών, στις οποί¬ 
ες προβαίνουν επιχειρήσεις προς τη Βόλος 2013 εκπίπτει 
από τα ακαθάριστα έσοδα της διαχειριστικής περιόδου, 
εντός της οποίας πραγματοποιείται η χορηγία ή η δωρεά, 
ή τμηματικά και ισόποσα από τα ακαθάριστα έσοδα της 
ίδιας χρήσης και των τεσσάρων επομένων με την προϋπό¬ 
θεση ότι το ποσό κατατίθεται σε λογαριασμό στο Ταμείο 
Παρακαταθηκών και Δανείων ή σε Τράπεζα που λειτουργεί 
νόμιμα στην Ελλάδα. 

5. Η Βόλος 2013 δικαιούται επιστροφής από το Ελληνικό 
Δημόσιο του φόρου προστιθέμενης αξίας που καταβάλλε¬ 
ται για όλα τα αγαθά και τις υπηρεσίες που παρέχονται σε 
αυτήν, κατά το μέτρο που ο φόρος προστιθέμενης αξίας 
που καταβλήθηκε υπερβαίνει τυχόν οφειλόμενο φόρο προ¬ 
στιθέμενης αξίας από την πραγματοποίηση φορολογητέων 
πράξεων. Η επιστροφή αυτή γίνεται μέσα σε εξήντα (60) 
ημέρες από την υποβολή της σχετικής αίτησης από τη 
Βόλος 2013. Ειδικά για την πρώτη επιστροφή η προθεσμία 
αυτή δεν μπορεί να υπερβεί τους έξι (6) μήνες. 

Άρθρο 27 

Συνέργειες και εποπτεία 

1. Για τον αποτελεσματικότερο συντονισμό των δράσεων 
της Βόλος 2013 με τους λοιπούς εμπλεκόμενους στο εγ¬ 
χείρημα φορείς του δημόσιου τομέα και των οργανισμών 
τοπικής αυτοδιοικήσεως ορίζεται Συντονιστική Επιτροπή, 
με συγκεκριμένες αρμοδιότητες, η οποία θα αποτελείται 
από τους Γενικούς Γραμματείς των Υπουργείων Πολιτι¬ 
σμού, της Γ ενικής Γ ραμματείας Αθλητισμού, Εσωτερικών, 
Οικονομίας και Οικονομικών, Εξωτερικών, Περιβάλλοντος, 
Χωροταξίας και Δημόσιων Εργων, Εθνικής Παιδείας και 
θρησκευμάτων, Απασχόλησης και Κοινωνικής Προστασί¬ 
ας, Υγείας και Κοινωνικής Αλληλεγγύης και Τουριστικής 
Ανάπτυξης, τον Γ ενικό Γ ραμματέα Περιφέρειας Θεσσαλί¬ 
ας, καθώς και τον Πρόεδρο ή Διευθύνοντα Σύμβουλο της 
Βόλος 2013. 

Στις Συνεδριάσεις της Επιτροπής καλούνται να παρα- 
στούν και είτε να παρουσιάσουν την πρόοδο των θεμάτων 


αρμοδιότητάς τους ή να αναλάβουν την προώθηση και 
επίλυση αντίστοιχων θεμάτων, οι «Υπεύθυνοι Μεσογεια¬ 
κών Αγώνων» κάθε Υπουργείου, οι οποίοι ορίζονται στην 
παράγραφο 2 κατωτέρω. 

2. Με υπουργικές αποφάσεις μπορεί να ορίζεται σε κάθε 
Υπουργεία, αλλά και σε κάθε σχετικό με τη διοργάνωση 
φορέα του ευρύτερου δημόσιου τομέα, που εμπλέκεται 
στην οργάνωση των Μεσογειακών Αγώνων 2013, «Υπεύ¬ 
θυνος Μεσογειακών Αγώνων», ως σύνδεσμος χειρισμού, 
διεκπεραίωσης, προώθησης και εν γένει υποστήριξης των 
σχετικών με την οργάνωση θεμάτων. Με τις αποφάσεις 
αυτές ορίζονται οι αρμοδιότητες και τα καθήκοντα του 
«Υπευθύνου Μεσογειακών Αγώνων». 

Άρθρο 28 

Προστασία των Συμβόλων και Σημάτων 
των Μεσογειακών Αγώνων 

1. Οι διατάξεις του άρθρου 3 του ν. 2598/1998 (ΦΕΚ 66 
Α), όπως ισχύει, για την προστασία των Ολυμπιακών Συμ¬ 
βόλων και Σημάτων, εφαρμόζονται αναλόγως και για την 
προστασία των συμβόλων, εμβλημάτων, σημάτων, λογο¬ 
τύπων, επωνυμίας, διακριτικού τίτλου και κάθε άλλου συ¬ 
ναφούς γνωρίσματος της ΔΕΜΑ και της Βόλος 2013. 

2. Το σύμβολο της ΔΕΜΑ και των Μεσογειακών Αγώνων 
(οι τρεις κύκλοι, η σημαία και η μασκότ των 17ων Αγώνων) 
προστατεύονται κατά τις διατάξεις του ν. 2239/1994 (ΦΕΚ 
152 Α). 

3. Τα Σύμβολα των Μεσογειακών Αγώνων, οι όροι, το 
δηλωτικό απόφθεγμα, τα εμβλήματα και τα σήματα της 
παραγράφου 1 του παρόντος άρθρου έχουν αυτοδικαίως 
καταχωρηθεί στο αρμόδιο τμήμα του Υπουργείου Ανά¬ 
πτυξης, χωρίς προηγούμενο έλεγχο της συνδρομής των 
προϋποθέσεων καταχώρισής τους. 

4. Τα εμβλήματα, τα σύμβολα και τα σήματα που ανα- 
φέρονται στον παρόντα νόμο απολαύουν της προστασίας 
τόσο ως προς τις κλάσεις των εμπορευμάτων και προϊ¬ 
όντων όσο και για τις κλάσεις υπηρεσιών. Η προστασία 
των εμβλημάτων και των συμβόλων που αναφέρονται στο 
άρθρο αυτό είναι διαρκής. 

5. α) Στην προστασία του παρόντος άρθρου υπάγονται 
η επωνυμία και ο διακριτικός τίτλος της Βόλος 2013, κα¬ 
θώς και των θυγατρικών της εταιρειών και ιδίως οι όροι 
«Βόλος - Λάρισα 2013», «Μεσογειακοί Αγώνες Βόλος - 
Λάρισα 2013», «Μεσογειακοί Αγώνες 2013», «Μεσογειακοί 
Αγώνες - Ελλάδα» και κάθε άλλος συναφής στα ελληνικά 
ή σε οποιαδήποτε ξένη γλώσσα. Η σχετική απαγόρευση 
εκτείνεται και στις χρήσεις των όρων αυτών ως ονομάτων 
στο διαδίκτυο. 

β) Ως «Μεσογειακά Σύμβολα και Σήματα» νοούνται όλα τα 
προστατευόμενα αγαθά του παρόντος άρθρου. Με κοινή 
απόφαση των Υπουργών Πολιτισμού και Δικαιοσύνης, που 
δημοσιεύεται στην Εφημερίδα της Κυβερνήσεως, μπορεί 
να προβλέπονται και άλλα συναφή προς αυτά αγαθά, που 
θα απολαύουν της ειδικής περί Μεσογειακών Συμβόλων 
και Σημάτων προστασίας. Τα Σύμβολα και Σήματα των 
Μεσογειακών Αγώνων προστατεύονται κατά τις διατά¬ 
ξεις της κείμενης νομοθεσίας, ιδίως του ν. 2239/1994 (ΦΕΚ 
152 Α), επιφυλασσομένων των διατάξεων των επόμενων 
περιπτώσεων. 

γ) Η νομιμότητα της καθ’ οιονδήποτε τρόπο χρήσης των 
Συμβόλων και Σημάτων Μεσογειακών Αγώνων, ιδίως με 
την αναπαραγωγή, επίθεση ή απεικόνιση τους σε προϊό¬ 
ντα, αποδεικνύεται αποκλειστικά, είτε με έγγραφη συμ¬ 
φωνία του αδειούχου με την Βόλος 2013 που κατατίθεται 
στην αρμόδια ΔΟΥ ή καταχωρίζεται στα βιβλία σημάτων 
κατά τους όρους της παραγράφου 2 του άρθρου 16 του 

ν. 2239/1994, είτε με νόμιμο παραστατικό του Κώδικα Βι¬ 
βλίων και Στοιχείων (τιμολόγιο εκδόσεως του αδειούχου), 
που θα πρέπει απαραιτητως να προσυπογράφεται από τη 
Βόλος 2013. Εν ελλείψει εκατέρου των ανωτέρω εγγράφων, 
δεν επιτρέπεται άλλου είδους απόδειξη για τη νομιμότητα 
χρήσης των Μεσογειακών Συμβόλων και Σημάτων ή για 
τη γνησιότητα των προϊόντων και την προέλευσή τους, 
ακόμη και στις διαδικασίες εκείνες όπου συγχωρείται η 
χρήση αποδεικτικών μέσων, που δεν πληρούν τους όρους 
του νόμου. 

δ) Η κατά την παράγραφο 2 του άρθρου 26 του 
ν. 2239/1994 αγωγή επί παραλείψει και αποζημιώσει μπορεί 
να εισαχθεί και στο δικαστήριο, στην περιφέρεια του οποί¬ 
ου η Βόλος 2013 έχει την έδρα της. Για κάθε περίπτωση 
προσβολής των συμβόλων και σημάτων των Μεσογειακών 
Αγώνων ή παράβασης των διατάξεων του ν. 146/1914 (ΦΕΚ 
21 Α'), το Δικαστήριο με την απόφασή του καταδικάζει 
τον εναγόμενο στην καταβολή χρηματικού ποσού για την 
ικανοποίηση της ηθικής βλάβης της ανώνυμης εταιρείας 
«Οργανωτική Επιτροπή Μεσογειακών Αγώνων - Βόλος 2013 
Α.Ε.», καθώς και κάθε άλλου προσώπου που βλάπτεται. Το 
ύψος του ποσού αυτού δεν μπορεί να είναι κατώτερο των 
οκτώ χιλιάδων (8.000) ευρώ. 

ε) Τα ασφαλιστικά μέτρα για την προστασία των Συμ¬ 
βόλων και Σημάτων των Μεσογειακών Αγώνων διατάσ- 
σονται πάντοτε από τα Μονομελή Πρωτοδικεία. Η αίτηση 
μπορεί να εισαχθεί και στο δικαστήριο, στην περιφέρεια 
του οποίου η Βόλος 2013 έχει την έδρα της. 

στ) Όποιος, χωρίς να κατέχει εκάτερο των εγγράφων 
που προβλέπεται στην περίπτωση γ’ της παραγράφου 
αυτής χρησιμοποιεί καθ’ οιονδήποτε τρόπο Σύμβολα και 
Σήματα των Μεσογειακών Αγώνων, ιδίως με την αναπαρα¬ 
γωγή, επίθεση ή απεικόνιση τους σε προϊόντα, ή διάθεση ή 
εμπορία ή κατοχή για διάθεση ή εμπορία των προϊόντων 
αυτών, ασχέτως του χρόνου αποκτήσεως τους, τιμωρείται 
με φυλάκιση τουλάχιστον τριών (3) μηνών και σε χρηματική 
ποινή τουλάχιστον χιλίων (1.000) ευρώ. Ανεξαρτήτως της 
καταδίκης ή μη του κατηγορουμένου για τα αδικήματα του 
προηγούμενου εδαφίου διατάσσεται η κατάσχεση και η 
δήμευση των προϊόντων. 

ζ) Οι αξιώσεις για παράλειψη, άρση της προσβολής ή 
αποζημίωσης του άρθρου 19 του ν. 146/1914 που αφορούν 
στην προστασία των Συμβόλων και Σημάτων των Μεσο¬ 
γειακών Αγώνων του παρόντος άρθρου, παραγράφονται 
μετά διετία, αφότου ο έχων την αξίωση έλαβε γνώση της 
πράξης και του υπόχρεου, σε κάθε δε περίπτωση μετά την 
πάροδο πέντε (5) ετών από την τέλεση της πράξης, οι δε 
σχετικές αγωγές που αφορούν στην άσκηση αυτοτελώς 
των παραπάνω αξιώσεων ή και στην ένωσή τους με δια¬ 
φορές από το ν. 2239/1994 περί σημάτων εκδικάζονται από 
το Μονομελές Πρωτοδικείο, ανεξαρτήτως ποσού, κατά τη 
διαδικασία των άρθρων 663 επ. του ΚΠολΔ. Οι αγωγές εκ- 
δικάζονται εντός δύο (2) μηνών, η δε προθεσμία κλήτευσης 
του αντιδίκου με επίδοση αντιγράφου του δικογράφου 
γίνεται τουλάχιστον δέκα (10) ημέρες πριν από τη δικά¬ 
σιμο. Αναβολή της συζήτησης επιτρέπεται σε εξαιρετικές 
περιπτώσεις μόνο μία φορά σε δικάσιμο εντός μηνάς. Η 
απόφαση δημοσιεύεται, καθαρογράφεται και υπογράφεται 
σε τρεις (3) μήνες από τη συζήτηση και είναι προσωρινά 
εκτελεστή, η δε εκτέλεσή της δεν αναστέλλεται. Αιτήσεις 
ασφαλιστικών μέτρων που αναφέρονται σε αξιώσεις της 
παρούσας παραγράφου εκδικάζονται εντός είκοσι (20) 
ημερών από την κατάθεσή τους, η δε απόφαση εκδίδεται 
εντός μηνός από της συζητήσεως. Αναβολή της συζήτησης 
επιτρέπεται σε εξαιρετικές περιπτώσεις μόνο μία φορά 
σε δικάσιμο εντός δεκαημέρου. 


Άρθρο 29 
Υποκατάσταση 

Από την έναρξη της ισχύος του παρόντος νόμου η Βόλος 
2013 υποκαθίσταται αυτοδικαίως στο σύνολο των δικαι¬ 
ωμάτων και υποχρεώσεων του νομικού προσώπου ιδιω¬ 
τικού δικαίου με την επωνυμία «ΟΡΓΑΝΩΤΙΚΗ ΕΠΙΤΡΟΠΗ 
Μεσογειακών Αγώνων 2013», που έχει συσταθεί με την υπ’ 
αριθμ. 26334/10.6.2008 απόφαση του Υφυπουργού Πολιτι¬ 
σμού (ΦΕΚ 263 τ. ΥΟΔΔ) και η οποία καταργείται. 

Άρθρο 30 

Θέματα «Οργανωτικής Επιτροπής Παγκόσμιων 
Αγώνων ΒρβοϊεΙ ΟΙγίΓίρΐοδ Αθήνα 2011» 

Τα προνόμια και οι ατέλειες του άρθρου 26, καθώς και 
τα θέματα προσωπικού του άρθρου 22 του παρόντος νό¬ 
μου εφαρμόζονται αναλόγως και υπέρ της «ΟΡΓΑΝΩΤΙΚΗΣ 
ΕΠΙΤΡΟΠΗΣ Παγκόσμιων Αγώνων δροοίαΙ ΟΙγπιρίοε Αθήνα 
2011» που έχει συσταθεί με την υπ’ αριθμ. 1217/11.1.2008 
απόφαση του Υφυπουργού Πολιτισμού αρμόδιου για θέ¬ 
ματα Αθλητισμού (ΦΕΚ 35 τ. ΥΟΔΔ) και έχει ήδη τροπο¬ 
ποιηθεί με την υπ’ αριθμ. 7929/27.2.2009 απόφασή του ως 
άνω Υφυπουργού (ΦΕΚ 89 τ. ΥΟΔΔ). Ειδικά οι συμβάσεις 
του προσωπικού, οποιοσδήποτε φύσεως, λύονται σε κάθε 
περίπτωση αζημίως για την Οργανωτική Επιτροπή στις 
31.12.2011. 

Άρθρο 31 
Απαλλοτριώσεις 

α) Επιτρέπεται η αναγκαστική απαλλοτρίωση ακινήτων ή η 
σύσταση επ’ αυτών εμπραγμάτων δικαιωμάτων για την εκτέ¬ 
λεση έργων και εγκαταστάσεων που εξυπηρετούν την τέλεση 
των Μεσογειακών Αγώνων του 2013 αμέσως, όπως αθλητικά 
κέντρα και εγκαταστάσεις, κέντρα ραδιοτηλεόρασης κ.λπ. ή 
εμμέσως, όπως είναι ιδίως η διάνοιξη, διαπλάτυνση, βελτίωση 
οδών και κυκλοφοριακών κόμβων εντός ή εκτός ρυμοτομι¬ 
κού σχεδίου, η απόκτηση κέντρων υποστήριξης αθλητικών 
κέντρων ή εγκαταστάσεων και συμπληρωματικών αυτών. 
Οι απαλλοτριώσεις αυτές κηρύσσονται με κοινή απόφαση 
των Υπουργών Οικονομίας και Οικονομικών, Πολιτισμού, 
Περιβάλλοντος, Χωροταξίας και Δημόσιων Έργων και του 
κατά περίπτωση συναρμόδιου Υπουργού υπέρ της ανώνυ¬ 
μης εταιρείας «Οργανωτική Επιτροπή Μεσογειακών Αγώνων 
- Βόλος 2013 Α.Ε.» ή του Ελληνικού Δημοσίου ή των οργανι¬ 
σμών τοπικής αυτοδιοίκησης πρώτου ή δεύτερου βαθμού ή 
νομικών προσώπων δημοσίου ή ιδιωτικού δικαίου που είτε 
ανήκουν στο δημόσιο τομέα είτε στα οποία το Δημόσιο έχει 
πλειοψηφική συμμετοχή στο μετοχικό τους κεφάλαιο και με 
δαπάνη του υπέρ ου η απαλλοτρίωση, που ορίζεται με την 
πράξη κήρυξής της. Ακίνητα απαλλοτριωθέντα κατ’ αυτόν 
τον τρόπο παραμένουν εσαεί στην αποκλειστική χρήση του 
Δημοσίου και αποκλείεται η καθ’ οιονδήποτε τρόπο εμπορική 
τους αξιοποίηση. 

β) Οι απαλλοτριώσεις Μεσογειακών Εργων που κηρύσ¬ 
σονται κατά την προηγούμενη περίπτωση α’ εξυπηρετούν 
σκοπούς δημόσιας ωφέλειας και θεωρούνται κατεπείγου- 
σες ή και μείζονος σημασίας. 

ΚΕΦΑΛΑΙΟ Β' 

ΑΛΛΕΣ ΔΙΑΤΑΞΕΙΣ 

Άρθρο 32 

Εκτέλεση εργασιών στο Νέο Μουσείο 
της Ακρόπολης 

1. Η χρήση του υπόγειου χώρου στάθμευσης στο επί¬ 
πεδο (-3) του κτιρίου του Νέου Μουσείου της Ακρόπολης 
μετατρέπεται σε χώρο αποθήκευσης αρχαιολογικών ευ¬ 
ρημάτων. 

2. Επιτρέπεται η κατασκευή μεταλλικής πέργκολας 
σκίασης επί του στεγάστρου της εισόδου (στο δεύτερο 
επίπεδο πάνω από το ισόγειο (+2)), η οποία τοποθετείται 
κεντρικά ακολουθώντας περίπου το σχήμα του δημιουρ- 
γηθέντος ανοίγματος προς την ανασκαφή (επίπεδο +0). 

3. Στην κύρια είσοδο του Μουσείου από την οδό Διο¬ 
νυσίου Αρεοπαγίτου και συγκεκριμένα στη δεξιά πλευρά 
του κλιμακοστασίου εισόδου, κατασκευάζεται φυλάκιο 
μεγέθους περίπου 2,80 χ 3,00 μ.. 

Η έγκριση και ρύθμιση του παρόντος άρθρου επέχουν 
θέση άδειας της αρμόδιας πολεοδομικής αρχής για την 
εκτέλεση των ανωτέρω εργασιών στο χώρο του Νέου 
Μουσείου της Ακρόπολης. Κατά τα λοιπά ισχύουν οι δια¬ 
τάξεις του άρθρου 9 του ν. 3207/2003 (ΦΕΚ 302 Α), όπως 
αυτός ισχύει. 

Άρθρο 33 

Συμβούλιο Χορηγιών 

Το άρθρο 4 του ν. 3525/2007 (ΦΕΚ 16 Α') αντικαθίσταται 
ως εξής: 

«Άρθρο 4 

1. Συνιστάται στο Υπουργείο Πολιτισμού Συμβούλιο Χο¬ 
ρηγιών με γνωμοδοτικό και συμβουλευτικό χαρακτήρα σε 
θέματα πολιτιστικής χορηγίας και στόχο την προώθηση 
του χορηγικού θεσμού. 

2. Το Συμβούλιο Χορηγιών συγκροτείται με απόφαση 
του Υπουργού Πολιτισμού και αποτελείται από ένδεκα 
(11) μέλη ως εξής: 

α) έξι (6) ευρείας αποδοχής προσωπικότητες του πολι¬ 
τισμού, των επιστημών ή της οικονομίας, 
β) τον Προϊστάμενο της Γενικής Διεύθυνσης Αρχαιοτή¬ 
των και Πολιτιστικής Κληρονομιάς του Υπουργείου Πο¬ 
λιτισμού, 

γ) τον Προϊστάμενο της Γ ενικής Διεύθυνσης Σύγχρονου 
Πολιτισμού του Υπουργείου Πολιτισμού, 
δ) τον Προϊστάμενο της Γ ενικής Διεύθυνσης Διοικητικής 
Υποστήριξης του Υπουργείου Πολιτισμού, 
ε) έναν Προϊστάμενο Γενικής Διεύθυνσης του Γενικού 
Λογιστηρίου του Κράτους (Υπουργείο Οικονομίας και Οι¬ 
κονομικών), 

στ) τον Προϊστάμενο του Γ ραφείου Χορηγιών του Υπουρ¬ 
γείου Πολιτισμού. 

Με την ίδια απόφαση ορίζεται ο Πρόεδρος του Συμβου¬ 
λίου και οι αναπληρωτές των τακτικών μελών. Ο αναπλη¬ 
ρωτής του Προϊσταμένου Γ ενικής Διεύθυνσης του Γ ενικού 
Λογιστηρίου του Κράτους προτείνεται από τον Υπουργό 
Οικονομίας και Οικονομικών. 

3. Το Συμβούλιο Χορηγιών έχει τις ακόλουθες αρμοδι¬ 
ότητες: 

α. προωθεί την ιδέα της πολιτιστικής χορηγίας, ιδίως με 
τη διοργάνωση συνεδρίων, ημερίδων, ειδικών εκδηλώσεων, 
δημοσιεύσεων, δημοσίων σχέσεων, 
β. γνωμοδοτεί στον Υπουργό Πολιτισμού για τις βασικές 
προτεραιότητες της χορηγικής πολιτικής, 
γ. γνωμοδοτεί στον Υπουργό Πολιτισμού για τη βράβευ¬ 
ση και την απονομή τίτλου σε διακεκριμένες περιπτώσεις 
χορηγών, 

δ. έχει συμβουλευτικό ρόλο για κάθε άλλο συναφές 
ζήτημα, το οποίο παραπέμπει σε αυτό ο Υπουργός Πο¬ 
λιτισμού. 

4. Η θητεία των μελών του Συμβουλίου Χορηγιών είναι 
τριετής. Τα μέλη του Συμβουλίου Χορηγιών ανακαλούνται 
οποτεδήποτε με απόφαση του Υπουργού Πολιτισμού. 

5. Το Συμβούλιο Χορηγιών συνεδριάζει τακτικά δύο φο¬ 
ρές κάθε μήνα και εκτάκτως ύστερα από πρόσκληση του 
Προέδρου του. 


Με απόφαση του Υπουργού Πολιτισμού ρυθμίζονται τα 
ειδικότερα θέματα οργάνωσης και λειτουργίας του. Με 
κοινή απόφαση των Υπουργών Οικονομίας και Οικονομικών 
και Πολιτισμού ορίζεται η αποζημίωση των υπηρεσιακών 
μελών και του γραμματέα του Συμβουλίου ανά συνεδρί¬ 
αση. 

Η συμμετοχή των ευρείας αποδοχής προσωπικοτήτων εί¬ 
ναι τιμητική και δεν συνεπάγεται δικαίωμα αποζημίωσης. 

6. Χρέη Γραμματέα εκτελεί μόνιμος υπάλληλος του 
κλάδου ΠΕ Διοικητικού του Υπουργείου Πολιτισμού, που 
υπηρετεί στο Γ ραφείο Χορηγιών και ορίζεται με τον ανα¬ 
πληρωτή του με απόφαση του Υπουργού Πολιτισμού.» 

Άρθρο 34 

1. Η παράγραφος 6 του άρθρου 41 ΣΤ του ν. 2725/1999 
(ΦΕΚ 121 Α'), όπως προστέθηκε με την παράγραφο 3 
του άρθρου 6 του ν. 3262/2004 (ΦΕΚ 173 Α') και αντι- 
καταστάθηκε με την παράγραφο 1 του άρθρου 20 του 
ν. 3472/2006 (ΦΕΚ 135 Α'), αντικαθίσταται ως εξής: 

«6. Για την αναστολή εκτέλεσης της ποινής για τα αδική¬ 
ματα των παραγράφων 1, 2, 3 και 4 του παρόντος άρθρου 
εφαρμόζονται τα άρθρα 99 επ. ΠΚ, με την επιφύλαξη όσων 
ορίζονται στο τελευταίο εδάφιο της παρούσας παραγρά¬ 
φου. Ως προς τη μετατροπή της ποινής σε χρηματική 
εφαρμόζεται το άρθρο 82 ΠΚ. Σε περίπτωση υποτροπής, 
και ανεξάρτητα από το ύψος της αρχικά επιβληθείσας 
ποινής, δεν χορηγείται αναστολή εκτέλεσης της ποινής 
που επιβλήθηκε ούτε επιτρέπεται η μετατροπή της σε 
χρηματική. Οι παρεπόμενες ποινές της περιπτώσεως α’ 
της παραγράφου 7 του άρθρου 41 ΣΤ του παρόντος νόμου 
δεν αναστέλλονται σε καμία περίπτωση.» 

2. Η παράγραφος 1 του άρθρου 9 του ν. 3708/2008 (ΦΕΚ 
210 Α') αντικαθίσταται ως εξής: 

«1. Συνιστάται διαρκής Διυπουργική Επιτροπή για την 
αντιμετώπιση της βίας που σχετίζεται με τον αθλητισμό, 
στην οποία μετέχουν ο Υπουργός Εσωτερικών, ο Υπουρ¬ 
γός Εθνικής Παιδείας και Θρησκευμάτων, ο Υπουργός 
Δικαιοσύνης, ο Υπουργός Πολιτισμού και ο Υφυπουργός 
Πολιτισμού αρμόδιος για θέματα αθλητισμού. 

Έργο της Διυπουργικής Επιτροπής είναι ιδίως η πα¬ 
ρακολούθηση, ο έλεγχος και ο συντονισμός της εφαρ¬ 
μογής των διατάξεων που αφορούν στην αντιμετώπιση 
της βίας στον αθλητισμό, η επεξεργασία και διατύπωση 
προτάσεων και μέτρων για την αντιμετώπιση της βίας που 
σχετίζεται με τον αθλητισμό και η ανάληψη κάθε άλλης 
πρωτοβουλίας με σκοπό την εξάλειψη της βίας στο χώρο 
του αθλητισμού.» 

Άρθρο 35 

Η παράγραφος 10 του άρθρου 10 του ν. 3207/2003 (ΦΕΚ 
302 Α') τροποποιείται ως εξής: 

«10. Όπου κατά τις κείμενες διατάξεις που αφορούν σε 
θέματα αρμοδιότητας του Υπουργείου Πολιτισμού γίνεται 
αναφορά σε αρχαιολογικά εν γένει έργα ή εργασίες, που 
εκτελούνται από το Υπουργείο Πολιτισμού ή τα εποπτευ¬ 
όμενα από αυτό νομικά πρόσωπα, στα έργα αυτά ή τις 
σχετικές εργασίες περιλαμβάνεται και η επιστημονική, 
τεχνική, λειτουργική, διοικητική και διαχειριστική υποστή¬ 
ριξή τους.» 

Άρθρο 36 

Συγκρότηση Νομοπαρασκευαστικών Επιτροπών 

1. Με απόφαση του Υπουργού Πολιτισμού συγκροτού¬ 
νται διαρκείς ή κατά περίπτωση Νομοπαρασκευαστικές 
Επιτροπές από κρατικούς λειτουργούς, δικαστές, μέλη 
Δ.Ε.Π. όλων των βαθμιδών, δικηγόρους, ειδικούς επιστή¬ 
μονες και δημοσίους υπαλλήλους, έργο των οποίων είναι 

η κατάρτιση και επεξεργασία σχεδίων νόμων, προεδρικών 
διαταγμάτων και κανονιστικών αποφάσεων αρμοδιότητας 
του Υπουργείου Πολιτισμού. 

2. Στις Επιτροπές υποβάλλονται από τις καθ’ ύλην αρ¬ 
μόδιες Υπηρεσίες με φροντίδα, επιμέλεια και συντονισμό 
από το Τμήμα Νομοθετικού Συντονισμού της Διεύθυνσης 
Οργάνωσης, Εκπαίδευσης και Ποιότητας Υπηρεσιών τα 
προσχέδια νόμων, προεδρικών διαταγμάτων και κανονιστι¬ 
κών αποφάσεων. Οι επιτροπές διατυπώνουν τυχόν παρα¬ 
τηρήσεις επ’ αυτών, τις οποίες στη συνέχεια αποστέλλουν 
στις εν λόγω Υπηρεσίες προκειμένου να διαμορφώνουν το 
τελικό κείμενο των εν λόγω νομοθετημάτων. 

Οι Επιτροπές δύνανται να καλούν δια του Προέδρου τους 
υπηρεσιακούς παράγοντες του Υπουργείου Πολιτισμού και 
των εποπτευόμενων από αυτό Οργανισμών για την παροχή 
στοιχείων και πληροφοριών σχετικών με το προς ρύθμιση 
συζητούμενο, κάθε φορά, θέμα. 

3. Με απόφαση του Υπουργού Πολιτισμού καθορίζεται 
το ποσό της κατά συνεδρίαση αποζημίωσης των μελών 
των ως άνω Επιτροπών. 

Άρθρο 37 

Ρύθμιση θεμάτων Ειδικών Ταμείων Οργάνωσης 
Συναυλιών της Κρατικής Ορχήστρας Αθηνών 
και της Κρατικής Ορχήστρας Θεσσαλονίκης 

Στην περίπτωση ε’ της παραγράφου 1 του άρθρου 5 του 
ν. 2557/1997 (ΦΕΚ 271 Α) μετά το πρώτο εδάφιο προστίθεται 
δεύτερο εδάφιο ως εξής: 

«Ο ορισμός των μελών του Δ.Σ. των Ταμείων ανακαλεί¬ 
ται οποτεδήποτε και αζημίως με απόφαση του Υπουργού 
Πολιτισμού.» 

Άρθρο 38 

Ρύθμιση θεμάτων για τη λειτουργία 
των Σχολών Διεύθυνσης Ορχήστρας, Διεύθυνσης 

Χορωδίας, Σαξοφώνου και Παραδοσιακής Μουσικής 

Με προεδρικό διάταγμα, που εκδίδεται με πρόταση του 
Υπουργού Πολιτισμού, καθορίζονται οι προϋποθέσεις και 
η διαδικασία αναγνώρισης τίτλων σπουδών των Σχολών 
Διεύθυνσης Ορχήστρας, Διεύθυνσης Χορωδίας, Σαξοφώ¬ 
νου και Παραδοσιακής Μουσικής, που έχουν απονεμηθεί 
μέχρι την έναρξη της ισχύος του παρόντος νόμου, από 
αναγνωρισμένα μουσικά εκπαιδευτήρια της ημεδαπής. 

Άρθρο 39 

Κέντρο Γραπτού Τύπου 

Μετά από το άρθρο 21Α του ν. 3342/2005 (ΦΕΚ 131 Α') 
προστίθεται άρθρο 21Β ως εξής: 

«Άρθρο 21Β 

Κέντρο Γραπτού Τύπου 
(ΜοεΙβΓ Ργθ55 ΟθπΙθγ - Μ.Ρ.Θ.) 

Στο Κέντρο Γραπτού Τύπου, όπως αυτό εμφανίζεται στο 
τοπογραφικό διάγραμμα υπ’ αριθμ. 12 στοιχείου ιβ’ της 
παραγράφου 1 του άρθρου 9 του παρόντος νόμου, επιτρέ¬ 
πονται μέσα στις υπάρχουσες κτιριακές εγκαταστάσεις, 
εκτός των χρήσεων που καθορίστηκαν για την περίοδο 
των Ολυμπιακών Αγώνων, και η χρήση των υπαρχουσών 
εγκαταστάσεων για τη στέγαση των Διοικητικών Υπηρε¬ 
σιών του Υπουργείου Υγείας και Κοινωνικής Αλληλεγγύης 
ή άλλων Υπουργείων ή εποπτευόμενων Φορέων και Υπη¬ 
ρεσιών τους.» 

Άρθρο 40 

Με κοινή απόφαση των Υπουργών Περιβάλλοντος, Χω¬ 
ροταξίας και ΔημόσιωνΈργων και Πολιτισμού, ύστερα από 
γνώμη του Κεντρικού Αρχαιολογικού Συμβουλίου, καθορί¬ 
ζονται, κατά παρέκκλιση από κάθε κείμενη διάταξη, ειδικοί 


όροι δόμησης και κατασκευών, οι επιτρεπόμενες χρήσεις 
και ρυθμίζεται κάθε σχετική λεπτομέρεια για το έργο 
της αποκατάστασης και ολοκλήρωσης του βιοκλιματικού 
στεγάστρου συμπεριλαμβανομένων και των επί μέρους 
μελετών εφαρμογής αυτού, των χώρων συντήρησης, απο¬ 
θηκών και φύλαξης, του κτηρίου ηλεκτρικού υποσταθμού, 
του ιατρείου, του χώρου ξεναγών, των αποχωρητηρίων 
επισκεπτών, του εκδοτηρίου εισιτηρίων, του πιεστικού 
συγκροτήματος ύδρευσης, των δεξαμενών συλλογής όμ¬ 
βριων και πυρόσβεσης με τα αντίστοιχα αντλιοστάσια, 
του φυλακίου ελέγχου μηχανολογικού εξοπλισμού, του 
βορείου φυλακίου, του κτηρίου βιολογικού καθαρισμού, 
καθώς και των έργων διαμόρφωσης του περιβάλλοντος 
χώρου του Αρχαιολογικού Χώρου Ακρωτηρίου Θήρας. Οι 
όροι αυτοί ισχύουν από τη δημοσίευση στην Εφημερίδα 
της Κυβερνήσεως της κοινής υπουργικής απόφασης που 
επέχει και θέση οικοδομικής άδειας. 

Άρθρο 41 

Στην παράγραφο 1 του άρθρου 49 του ν. 3028/2002 (ΦΕΚ 
153 Α') προστίθεται εδάφιο ως εξής: 

«Στις περιπτώσεις β’, γ’ και δ’ της παρούσας παραγρά¬ 
φου, ως μέλη των Τοπικών Συμβουλίων Μνημείων, μπορούν 
να ορίζονται και οι αρμόδιοι για την έκδοση των σχετι¬ 
κών εκτελεστών διοικητικών πράξεων προϊστάμενοι των 
Περιφερειακών ή Ειδικών Περιφερειακών Υπηρεσιών του 
Υπουργείου Πολιτισμού ή οι νόμιμοι αναπληρωτές τους, 
οι οποίοι σε κάθε περίπτωση επιτρέπεται να εισηγούνται 
και τα σχετικά θέματα.» 

Άρθρο 42 

Στο άρθρο 50 του ν. 3028/2002 προστίθεται παράγραφος 
7 ως εξής: 

«7. Για επεμβάσεις ελάσσονος σημασίας σε μνημεία που 
αποτελούν οικιστικά σύνολα, όπως εξωτερικοί χρωματισμοί 
κτηρίων, αντικαταστάσεις πεζοδρομίων, επιχρίσματα και 
σχετικές εργασίες που δεν θίγουν τη μορφή και το κέλυ- 
φος των υπαρχόντων κτηρίων, οι αρμοδιότητες των Κε¬ 
ντρικών Συμβουλίων της παραγράφου 5 του παρόντος για 
τα ζητήματα αυτά ασκούνται από τις τοπικές Εφορείες.» 

Άρθρο 43 

1. Το άρθρο 11 του ν. 3711/2008 (ΦΕΚ 224Α'/5.11.2008) τρο¬ 
ποποιείται ως εξής: 

α. Προστίθεται νέα παράγραφος 2 με το ακόλουθο πε¬ 
ριεχόμενο: 

«2. Συστήνεται Αυτοτελές Γραφείο Προέδρου το οποίο 
υπάγεται απευθείας στον Πρόεδρο του Δ.Σ. και το οποίο 
στελεχώνεται είτε με επιλογή και απασχόληση σε αυτό 
προσωπικού που υπηρετεί στο Μουσείο κάθε κατηγορίας 
και κλάδου είτε με απόσπαση από το Δημόσιο και ευρύτε¬ 
ρο δημόσιο τομέα σύμφωνα με τις κείμενες διατάξεις.» 

β. Η παράγραφος 2 και η παράγραφος 3 του παρόντος άρ¬ 
θρου αναριθμούνται σε παράγραφο 3 και παράγραφο 4. 

2. Το εδάφιο θ’ της παραγράφου 2 του άρθρου 2 του 
ν. 3711/2008 (ΦΕΚ 224 Α') τροποποιείται ως ακολούθως: 

«θ) τη δημιουργία προτύπων εργαστηρίων συντήρησης 
και επιστημονικής μελέτης αρχαιολογικών ευρημάτων και 
έργων τέχνης, με απόκτηση, χρήση και αξιοποίηση τεχνο¬ 
λογικού εξοπλισμού και μεθόδων υψηλής τεχνολογίας, την 
παραγωγή εκμαγείων, την έκδοση φωτογραφιών, δελτίων, 
διαφανειών, αντιγράφων με κάθε μορφή και σε κάθε υλι¬ 
κό φορέα αρχαίων αντικειμένων των συλλογών του και 
εκθεμάτων του από το ίδιο το Μουσείο». 

3. Το εδάφιο β’ της παραγράφου 1 του άρθρου 4 του 
ν. 3711/2008 (ΦΕΚ 224 Α') αντικαθίσταται ως ακολούθως: 

«β) πρόσοδοι από εκθέσεις, ξεναγήσεις, εκδόσεις, προ¬ 
βολή οπτικοακουστικού υλικού, με χρήση συμβατικών ή και 
τεχνολογικά προηγμένων εφαρμογών, όπως το διαδίκτυο 
και γενικώς οι πρόσοδοι από τις συμβατές προς τη φύση 
και τους σκοπούς του Μουσείου δραστηριότητες, στις 
οποίες περιλαμβάνονται ενδεικτικά η δημιουργία και η 
διαχείριση αναψυκτηρίων, εστιατορίου και πωλητηρίων 
σε ειδικά προς τούτο αφιερωμένους και διαμορφωμέ¬ 
νους χώρους του Μουσείου, η πώληση γύψινων ή και από 
οποιοδήποτε υλικό κατασκευασμένων αντιγράφων, κάθε 
μεγέθους και είδους, απομιμήσεων και παραστάσεων, τα 
οποία παράγονται από αυτό». 

4. Το εδάφιο στ’ της παραγράφου 1 του άρθρου 4 του 
ν. 3711/2008 (ΦΕΚ 224 Α') αντικαθίσταται ως ακολούθως: 

«στ) έσοδα από τη διαχείριση δικαιωμάτων του Μου¬ 
σείου, που αφορούν στα εκθέματα του στην Ελλάδα και 
στο εξωτερικό, ιδίως δε έσοδα από τις δημοσιεύσεις, που 
γίνονται για εμπορικό σκοπό, φωτογραφιών των εκθεμά¬ 
των του και των συλλογών του, καθώς και από τη μίσθω¬ 
ση δικαιωμάτων χρήσης οπτικοακουστικών μέσων στους 
χώρους του Μουσείου, δικαιωμάτων λήψης φωτογραφιών, 
κινηματογράφησης, ανάρτησης αυτών ακόμα και αποσπα¬ 
σματικά στο διαδίκτυο. Τα κάθε είδους δικαιώματα, τόσο 
στην Ελλάδα όσο και στο εξωτερικό, από την αξιοποίηση 
των εκθεμάτων και συλλογών του Μουσείου παραχωρού- 
νται κατ’ αποκλειστικότητα στο νομικό πρόσωπο αυτού». 

Αρθρο 44 

1. Οι περιπτώσεις β' και βί' της παραγράφου 1 του άρθρου 
8 του ν. 3658/2008 (ΦΕΚ 70' Α722.4.2008), αντικαθίστανται 
ως εξής: 

«β. Με σύσταση πέντε (5) θέσεων ειδικού επιστημονικού 
προσωπικού, με εξειδικευμένες γνώσεις στα γνωστικά 
αντικείμενα αρμοδιότητας της Διεύθυνσης Τεκμηρίωσης 
και Προστασίας Πολιτιστικών Αγαθών. Με κοινή απόφαση 
των Υπουργών Εσωτερικών, Οικονομίας και Οικονομικών 
και Πολιτισμού, που δημοσιεύεται στην Εφημερίδα της 
Κυβερνήσεως, επιτρέπεται να αυξάνεται ο αριθμός των 
θέσεων του εν λόγω προσωπικού μέχρι του συνολικού 
αριθμού των δέκα (10) θέσεων. 

Η πλήρωση των θέσεων αυτών γίνεται ί) με πρόσληψη 
και ϋ) με απόσπαση ή με μετάταξη. 

Ειδικότερα: 

ί. Με πρόσληψη ειδικού επιστημονικού προσωπικού με 
σχέση εργασίας ιδιωτικού δικαίου αορίστου χρόνου. Με 
κοινή απόφαση των Υπουργών Εσωτερικών, Οικονομίας 
και Οικονομικών και Πολιτισμού, που δημοσιεύεται στην 
Εφημερίδα της Κυβερνήσεως, καθορίζονται τα κριτήρια 
πλήρωσης των θέσεων και τα προσόντα διορισμού του 
ειδικού επιστημονικού προσωπικού, το γνωστικό αντικεί¬ 
μενο εξειδίκευσης, η διαδικασία υποβολής αιτήσεων, η 
διαδικασία επιλογής υποψηφίων, καθώς και κάθε άλλο 
σχετικό με την προκήρυξη θέμα. Ο αριθμός των θέσεων 
ειδικού επιστημονικού προσωπικού, που πληρούνται με 
πρόσληψη, καθορίζεται με την προκήρυξη που εκδίδεται 
από τον Υπουργό Πολιτισμού. 

Η επιλογή του ως άνω προσωπικού γίνεται από πεντα¬ 
μελή Επιτροπή, η οποία συγκροτείται με απόφαση του 
Υπουργού Πολιτισμού και αποτελείται από ένα (1) μέλος 
του ΑΣΕΠ, που ορίζεται ως πρόεδρος της Επιτροπής, έναν 
(1) καθηγητή Α.Ε.Ι. σχολής ή τμήματος Αρχαιολογίας, ένα 
(1) μέλος της Επιτροπής Εμπειρογνωμόνων του άρθρου 7 
του παρόντος και δύο (2) άτομα εγνωσμένου κύρους και 
εμπειρίας σε θέματα καταπολέμησης της αρχαιοκαπηλίας. 
Με την ίδια απόφαση ορίζονται μέχρι δύο (2) υπάλληλοι 


του κλάδου ΔΕ Διοικητικών Γραμματέων του Υπουργείου 
Πολιτισμού, ως υπεύθυνοι για τη γραμματειακή και οργα¬ 
νωτική υποστήριξη του έργου της Επιτροπής. 

Οι πίνακες διοριστέων και η νομιμότητα της όλης διαδι¬ 
κασίας ελέγχονται από το ΑΣΕΠ σύμφωνα με τις διατάξεις 
που διέπουν τις αρμοδιότητες του και τις ειδικότερες 
ρυθμίσεις της παρούσας διάταξης.» 

2.α) Το Τεχνικό Συμβούλιο του Υπουργείου Πολιτισμού, 
που προβλέπεται από τις διατάξεις του π.δ. 263/1987, όπως 
αυτές εκάστοτε ισχύουν, είναι αρμόδιο να γνωμοδοτεί 
και για τα θέματα αρμοδιότητας της «Ειδικής Υπηρεσίας 
Δημόσιων Εργων για τον προγραμματισμό, τη μελέτη και 
κατασκευή αθλητικών και λοιπών έργων», η οποία συ- 
στάθηκε με το άρθρο 1 παράγραφος 1 του π.δ. 220/2000 
και υπήχθη οργανικά με το άρθρο 12 παράγραφος 1 του 
ν. 3708/2008 στη «Γενική Γραμματεία Ολυμπιακής Αξιοποί¬ 
ησης» του Υπουργείου Πολιτισμού. 

β) Ο Προϊστάμενος της ανωτέρω Ειδικής Υπηρεσίας συμ¬ 
μετέχει στο Τεχνικό Συμβούλιο του Υπουργείου Πολιτι¬ 
σμού ως μέλος και εισηγητής για τα θέματα αρμοδιότητας 
της Υπηρεσίας αυτής, αναπληρούμενος από τον νόμιμο 
αναπληρωτή του. Τα θέματα της παραπάνω Υπηρεσίας 
μπορούν να τα εισηγούνται στο Τεχνικό Συμβούλιο και οι 
Προϊστάμενοι των αρμόδιων τμημάτων της. 

Άρθρο 45 

Α. 1. Με προεδρικό διάταγμα, που εκδίδεται με πρόταση 
του Υπουργού Πολιτισμού, μπορεί να συσταθεί στη Γ ενική 
Γ ραμματεία Αθλητισμού, Ειδική Υπηρεσία Δημόσιων'Εργων 
(Ε.Υ.Δ.Ε.), με αποκλειστική αρμοδιότητα τον προγραμμα¬ 
τισμό, τη μελέτη και την εκτέλεση των αθλητικών έργων 
που θα ανατεθούν στη Γενική Γραμματεία Αθλητισμού 
και θα εξυπηρετήσουν τις ανάγκες για την τέλεση της 
διοργάνωσης των Μεσογειακών Αγώνων του 2013. 

2. Οι διατάξεις των άρθρων 5 και 8 του ν. 679/1977 και 
του άρθρου 5 του ν. 2229/1994, όπως αυτές ισχύουν, εφαρ¬ 
μόζονται αντίστοιχα για τον προγραμματισμό, τη μελέτη, 
την κατασκευή και την παρακολούθηση των παραπάνω 
έργων που χρηματοδοτούνται από οποιαδήποτε πηγή και 
υλοποιούνται από τις υπηρεσίες της Γ ενικής Γ ραμματείας 
Αθλητισμού. Όπου στις παραπάνω διατάξεις του προηγού¬ 
μενου εδαφίου αναφέρεται ο Υπουργός Περιβάλλοντος, 
Χωροταξίας και Δημόσιων Έργων και τα αρμόδια όργα¬ 
να και υπηρεσίες του Υπουργείου αυτού, νοείται για την 
εφαρμογή των διατάξεων του παρόντος άρθρου ο αρμό¬ 
διος για τον αθλητισμό Υπουργός και τα αρμόδια όργανα 
και υπηρεσίες της Γ ενικής Γ ραμματείας Αθλητισμού. 

Β. Μετά το τέλος της παραγράφου 3 του άρθρου 7 του 
ν. 3207/2003 (ΦΕΚ 302 Α') προστίθεται νέα παράγραφος 
3α ως εξής: 

«3α. Στο οικοδομικό τετράγωνο 3 (Ο.Τ. 3) και εντός του 
χώρου αθλητικών εγκαταστάσεων του Εθνικού Γυμνα¬ 
στηρίου Μίκρας, όπως αυτός έχει διαμορφωθεί ή θα δι¬ 
αμορφωθεί μελλοντικά, επιτρέπεται η ανέγερση κτηρίου 
εργομετρικού κέντρου για αθλητικούς σκοπούς με τους 
ισχύοντες για το Ο.Τ. 3 όρους δόμησης κατά τα οριζόμενα 
στην παράγραφο 3 του άρθρου αυτού. 

Ο οικοδομήσιμος χώρος για το εν λόγω κτήριο απεικονί¬ 
ζεται στο από 10 Φεβρουάριου 2009 διάγραμμα κλίμακας 
1:1.000 που συντάχθηκε και θεωρήθηκε από τη Διεύθυνση 
Μελετών της Γενικής Γραμματείας Αθλητισμού και του 
οποίου αντίτυπο σε φωτοσμίκρυνση δημοσιεύεται με τον 
παρόντα νόμο στην Εφημερίδα της Κυβερνήσεως.» 

Γ. 1. Στο τέλος της περίπτωσης 11 της παραγράφου 8 του 
άρθρου 34 του ν. 2725/1999 (ΦΕΚ 121 Α'), όπως το άρθρο 
αυτό ισχύει, και πριν από την περίπτωση 12 της ως άνω 
παραγράφου, προστίθεται νέα περίπτωση 11α, ισχύουσα 
από 8.10.2008, ως εξής: 

«11α. Για δεύτερη νίκη σε Πανελλήνιους Μαθητικούς -Σχο¬ 
λικούς Αγώνες παρέχεται προσαύξηση 15% για εισαγωγή 
στα Τ.Ε.Φ.Α.Α. και 8% για εισαγωγή σε άλλη σχολή ή τμήμα 
των Α.Ε.Ι ή Τ.Ε.Ι.. 

Γ ια τρίτη νίκη σε Πανελλήνιους Μαθητικούς - Σχολικούς 
Αγώνες παρέχεται προσαύξηση 15% για εισαγωγή στα 
Τ.Ε.Φ.Α.Α. και 7% για εισαγωγή σε άλλη σχολή ή τμήμα 
των Α.Ε.Ι ή Τ.Ε.Ι.. 

Κατά τα λοιπά και για τις περιπτώσεις των δύο προη¬ 
γούμενων εδαφίων εφαρμόζονται ανάλογα τα οριζόμενα 
στην περίπτωση 11 της παραγράφου αυτής, καθώς και τα 
οριζόμενα στα τέσσερα τελευταία εδάφια της περίπτωσης 
12 της ίδιας παραγράφου.» 

2. Η παράγραφος 12α του άρθρου 18 του ν. 3708/2008 
(ΦΕΚ 210 Α') αντικαθίσταται από τις 8.10.2008 ως εξής: 

«12.α. Αθλητής ή αθλήτρια που σημείωσαν αγωνιστικές 
διακρίσεις υπό το καθεστώς των ρυθμίσεων του άρθρου 
34 του ν. 2725/1999 (ΦΕΚ 121 Α'), όπως αυτό ίσχυε έως και 


την τροποποίησή του με τον παρόντα νόμο δικαιούνται 
να ασκήσουν όλα τα δικαιώματα που αυτό τους παρείχε 
εντός προθεσμίας τεσσάρων (4) ετών από την έναρξη 
ισχύος του παρόντος νόμου ή εάν είναι ανήλικοι έως και 
τη συμπλήρωση του 22ου έτους της ηλικίας τους.» 

Άρθρο 46 

Τελικές διατάξεις - Καταργούμενες διατάξεις 
Έναρξη ισχύος 

1. Κάθε διάταξη νόμου ή κανονιστικής πράξης αντίθετης 
προς τις διατάξεις του παρόντος νόμου καταργείται, εξαι- 
ρουμένων των διατάξεων της παραγράφου 2 του άρθρου 
9 του ν. 3708/2008 (ΦΕΚ 210 Α') και της περίπτωσης α' 
της παραγράφου 5 του άρθρου 53 του ν. 2725/1999, που 
διατηρούνται σε ισχύ. 

2. Η ισχύς του παρόντος νόμου αρχίζει από τη δημο¬ 
σίευσή του στην Εφημερίδα της Κυβερνήσεως, εκτός αν 
ορίζεται διαφορετικά στις επί μέρους διατάξεις του. 

Παραγγέλλομε τη δημοσίευση του παρόντος στην Εφημερίδα της Κυβερνήσεως και την εκτέλεσή του ως νόμου 
του Κράτους. 

Αθήνα, 17 Ιουλίου 2009 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

ΟΙ ΥΠΟΥΡΓΟΙ 


ΕΣΩΤΕΡΙΚΩΝ 

Π. ΠΑΥΛΟΠΟΥΛΟΣ 

ΕΘΝΙΚΗΣ ΑΜΥΝΑΣ 

Ε. ΜΕΪΜΑΡΑΚΗΣ 

ΠΕΡΙΒΑΛΛΟΝΤΟΣ, ΧΩΡΟΤΑΞΙΑΣ 
ΚΑΙ ΔΗΜΟΣΙΩΝ ΕΡΓΩΝ 

Γ. ΣΟΥΦΛΙΑΣ 

ΑΠΑΣΧΟΛΗΣΗΣ 
ΚΑΙ ΚΟΙΝΩΝΙΚΗΣ ΠΡΟΣΤΑΣΙΑΣ 

Φ. ΠΑΛΛΗ-ΠΕΤΡΑΛΙΑ 

ΠΟΛΙΤΙΣΜΟΥ 

Α. ΣΑΜΑΡΑΣ 

ΜΕΤΑΦΟΡΩΝ 
ΚΑΙ ΕΠΙΚΟΙΝΩΝΙΩΝ 

Ε. ΣΤΥΛΙΑΝΙΔΗΣ 


ΟΙΚΟΝΟΜΙΑΣ 
ΚΑΙ ΟΙΚΟΝΟΜΙΚΩΝ 

I. ΠΑΠΑΘΑΝΑΣΙΟΥ 

ΑΝΑΠΤΥΞΗΣ 

Κ. ΧΑΤΖΗΔΑΚΗΣ 

ΕΘΝΙΚΗΣ ΠΑΙΔΕΙΑΣ 
ΚΑΙ ΘΡΗΣΚΕΥΜΑΤΩΝ 

Α. ΣΠΗΛΙΩΤΟΠΟΥΛΟΣ 

ΥΓΕΙΑΣ 

ΚΑΙ ΚΟΙΝΩΝΙΚΗΣ ΑΛΛΗΛΕΓΓΥΗΣ 

Δ. ΑΒΡΑΜΟΠΟΥΛΟΣ 

ΤΟΥΡΙΣΤΙΚΗΣ ΑΝΑΠΤΥΞΗΣ 

Κ. ΜΑΡΚΟΠΟΥΛΟΣ 

ΕΜΠΟΡΙΚΗΣ ΝΑΥΤΙΛΙΑΣ, ΑΙΓΑΙΟΥ 
ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ 

Α. ΠΑΠΑΛΗΓΟΥΡΑΣ 


Θεωρήθηκε και τέθηκε η Μεγάλη Σφραγίδα του Κράτους. 
Αθήνα, 20 Ιουλίου 2009 

Ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ 

Ν. ΔΕΝΔΙΑΣ 

